23:55, 15.09.2020 // 90922\nЎзбекистонда 15 сентябрь куни 570 кишида коронавирус аниқланди. Етти бемор вафот этди\nЎзбекистонда 14 сентябрь соат 23:30 дан 15 сентябрь соат 23:30 га қадар коронавирус юқтириб олиш билан боғлиқ 570 та ҳолат қайд этилди. Бу сўнгги 6 кун ичидаги энг паст кўрсаткич. Янги ҳолатлардан сўнг Ўзбекистонда коронавирусга чалинганлар сони 48565 нафарга етди. Коронавирусга чалиниш ҳолатларининг 1,17 фоизи 15 сентябрга тўғри келди.\nССВ ҳисоби бўйича 403, «Дарё» ҳисоби бўйича 420 киши коронавирус асоратларидан вафот этган.\nЯнги касалланган 570 кишининг барчаси тана ҳарорати кўтарилгани боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган:\nТошкент шаҳрида — 366 нафар;\nТошкент вилоятида — 128 нафар;\nНаманган вилоятида — 30 нафар;\nАндижон вилоятида — 16 нафар;\nСамарқанд вилоятида — 12 нафар;\nХоразм вилоятида — 10 нафар;\nҚашқадарё вилоятида — 5 нафар;\nФарғона вилоятида — 2 нафар;\nҚорақалпоғистон Республикасида — 1 нафар.\nКун давомида 9 та ҳудудда коронавирусга чалиниш ҳолати қайд этилди. 28 август куни ўтказилган йиғилишда Ўзбекистон Президенти Шавкат Мирзиёев кунига ўртача 370 нафар янги бемор аниқланиши карантин талаблари юмшатилган ҳозирги шароитда назорат кўрсаткичи бўлишини қайд этганди. Президент ҳақиқий ҳолат бўйича рақамларни яширишга мутлақо йўл қўймаслик тўғрисида барча раҳбарларни огоҳлантирди. Бунга уриниш жиноий жавобгарликкача бўлган қатъий чораларга олиб келиши мумкинлиги таъкидланди. Охирги 8 кунда кунлик касалланиш ҳолатлари назорат кўрсаткичидан баланд бўлмоқда.\nТошкент шаҳрида 366 кишида коронавирус аниқланди. Тошкентда сентябрь ойида энг кам касаллик аниқланган кунда 109 та (3 сентябрь), энг кўп касаллик аниқланган кунда 510 та (11 сентябрь) янги ҳолат рўйхатга олинди. Сентябрнинг 15 кунида Тошкентда касалланганлар сони 3987 нафарга кўпайди. ССВ жадвалидаги 14 та ҳудуддан 12 тасида эпидемия мавсумида ҳали бунча бемор аниқланмаган. Ҳозирда Тошкентда коронавирусга чалинганларнинг умумий сони 29539 нафарга етди. Ўзбекистон бўйича COVID-19 ташхиси қўйилганларнинг 60,8 фоизи пойтахт ҳисобига тўғри келмоқда.\nТошкент вилоятида 10 сентябрь куни 186 кишида COVID-19 аниқланганидан сўнг кунлик касалланиш ҳолатлари пасаймоқда: 11 сентябрда 182, 12 сентябрда 162, 13 сентябрда 143, 14 сентябрда 130 ва 15 сентябрда 128 кишида коронавирус қайд этилди. Сентябрда Тошкент вилоятида коронавирусга чалинганлар сони 1808 нафарга кўпайиб, умумий касалланганлар сони 9013 нафарга етди. Бу Ўзбекистон бўйича коронавирусга чалинганларнинг 18,55 фоизига тенгдир.\nНаманган вилоятида 30 кишида коронавирус қайд этилди. Сентябрь ойининг 11 кунида Наманганда янги касалланиш ҳолатлари аниқланди. Бу кунларда Наманган вилоятида коронавирусга чалинганлар сони 160 кишига кўпайди. Вилоятда касалланганлар сони 1069 нафарга етди. Ўзбекистон бўйича коронавирусга чалинганларнинг 2,2 фоизи Наманган вилояти ҳисобига тўғри келади.\nАндижон вилоятида 16 кишида COVID-19 қайд этилди. Вилоятда 13 кундан буён узлуксиз равишда касалланиш ҳолатлари қайд этилмоқда. Ушбу 13 кун ичида вилоятда коронавирусга чалинганлар сони 148 нафарга кўпайди ва Андижонда касалланганларнинг умумий сони 1358 нафарга етди. Ўзбекистон бўйича COVID-19 ташхиси қўйилганларнинг 2,8 фоизи Андижон вилояти ҳисобига тўғри келмоқда.\nСамарқанд вилоятида 12 кишида коронавирус аниқланди. Сентябрь ойида вилоятда фақат 2, 8 ва 14 сентябрь кунлари янги ҳолатлар рўйхатга олинмади. Ой давомида касалланганлар сони 251 нафарга кўпайди. Самарқандда коронавирусга чалинганларнинг умумий сони 1969 нафарга етди. Вилоятда янги ўқув йилига тайёргарлик доирасида Жомбой, Пайариқ, Ургут ва Нуробод туманларининг ўзида коронавирусга тест топширган камида 180 нафар мактаб ходимида COVID-19 қайд этилган.\nХоразм вилоятида 10 кишида коронавирус қайд этилди. Сентябрнинг 15 кунидан 8 тасида вилоятда янги касалланганлар рўйхатга олинди. Ой давомида COVID-19 қайд этилганлар сони 63 нафарга кўпайиб, касалланганларнинг умумий сони 533 нафарга етди. Ўзбекистон бўйича коронавирусга чалинганларнинг 1,1 фоизи Хоразм вилояти ҳиссасига тўғри келади.\nҚашқадарё вилоятида 5 кишида касаллик қайд этилди. Қашқадарёда коронавирусга чалинганларнинг умумий сони ҳозирда 1039 нафарга етди. Сентябрнинг 11 кунида вилоятда янги ҳолатлар рўйхатга олинди. ССВ бу кунларда жами 85 кишида коронавирус қайд этилганини маълум қилмоқда. Аммо «Дарё» мухбири билан суҳбатлашган вилоят халқ таълими бошқармаси бошлиғи Абдуғани Ҳимматов Қашқадарёда 855 нафар мактаб ходимида коронавирус аниқланганини маълум қилди. Мазкур хабарни «Дарё»га тасдиқлаган вилоят Санитария ва эпидемиология осойишталик маркази бош врачи Собир Муродов ўқитувчиларнинг 41 нафарида 14 сентябрь куни касаллик аниқланганини қўшимча қилганди. Аммо 15 сентябрь куни ССВ Қашқадарё вилояти Санитария-эпидемиологик осойишталик марказининг баёнотини эълон қилди, унда 855 нафар ўқитувчи коронавирусга чалингани рад этилган. Вазирлик каналида эълон қилинган хабарда 855 нафар мактаб ходими вирус юқтирганликда гумонлангани айтилиб, уларда коронавирус аломатлари мавжуд эмаслиги алоҳида таъкидланади ва бу ҳақда қўшимча маълумотлар тақдим этилишига ваъда қилинади.\nФарғона вилоятида 2 кишида COVID-19 аниқланди. Сентябрь ойида вилоятда фақат 6, 8, 10 ва 13 сентябрь кунлари янги ҳолатлар рўйхатга олинмади. Ой давомида Фарғонада касалланганлар сони 42 кишига кўпайди. Фарғонадаги жами касалланганлар сони 365 нафарни ташкил этмоқда. Бу Ўзбекистон бўйича коронавирусга чалинганларнинг 0,75 фоизига тенгдир.\nҚорақалпоғистон Республикасида 1 кишида коронавирус аниқланди. Республикада 4, 5 ва 10 сентябрь кунлари ҳам бир нафардан янги бемор рўйхатга олинганди. Умуман олганда, сентябрь ойида Қорақалпоғистонда COVID-19 қайд этилганлар сони 24 нафарга кўпайиб, 477 нафарга етди. Бу Ўзбекистон бўйича касалликка чалинганларнинг 0,98 фоизига тенг деганидир.\nССВ Тошкент шаҳрида 5 нафар коронавирусга чалинган бемор вафот этганини хабар қилди. Шунингдек, 11 сентябрь куни вафот этган ИИВ подполковниги ҳамда 15 сентябрь куни оламдан ўтган Жиноят ишлари бўйича Андижон вилоят судининг судьяси коронавирус асоратларидан вафот этгани маълум бўлди.\nБиринчи ўлим. Тошкент шаҳри Юнусобод туманида яшаган 63 ёшли Н.Қ. исмли эркак вафот этган.\nИккинчи ўлим. Тошкент шаҳри Олмазор туманида яшаган 42 ёшли О.Б. исмли аёл вафот этган.\nУчинчи ўлим. Ички ишлар вазирлиги қошидаги 2-сонли Тошкент академик лицейи директори лавозимида ишлаган подполковник Пардиев Абдураҳмон Азизович 11 сентябрь куни 52 ёшида вафот этган.\nФото: Ички ишлар вазирлиги\n«Дарё»нинг расмий доиралардаги манбаси берган маълумотга кўра, Абдураҳмон Пардиев коронавирусга чалинган, Зангиотадаги COVID-19 беморларини даволашга ихтисослаштирилган касалхонада даволанаётган эди.\nСоғлиқни сақлаш вазирлиги ушбу ўлим ҳолати коронавирус асоратлари оқибатида юз берганини ҳозирча тасдиқлагани йўқ.\nТўртинчи ўлим. Тошкент шаҳрида яшаган 70 ёшли М.Э. исмли аёл вафот этган.\nБешинчи ўлим. Тошкент шаҳрида яшаган 66 ёшли Т.Х. исмли аёл вафот этган.\nОлтинчи ўлим. Жиноят ишлари бўйича Андижон вилоят судининг судьяси Шавкатжон Шодмонов 15 сентябрь куни 45 ёшида вафот этди.\nЎзбекистон Олий суди жамоаси жиноят ишлари бўйича Андижон вилоят судининг судьяси Шавкатжон Шодмоновнинг бевақт вафоти муносабати билан унинг оила аъзоларига таъзия билдирган.\n«Дарё» манбасининг маълум қилишича, Шавкатжон Шодмонов коронавирус инфекцияси асоратларидан вафот этган. Ушбу ўлим ҳолати юзасидан Соғлиқни сақлаш вазирлиги ҳозирча ахборот бергани йўқ.\nЕттинчи ўлим. Тошкент шаҳри Шайхонтоҳур туманида яшаган 72 ёшли А.Р. исмли эркак вафот этган.\nҲозиргача Соғлиқни сақлаш вазирлиги 403 кишининг коронавирус асоратларидан вафот этганини хабар берди. «Дарё» ҳисоби бўйича коронавирусга чалингач, вафот этганлар сони 420 нафарни ташкил этмоқда.\nССВ томонидан коронавирус қурбони бўлгани «тан олинмаганлар»:\n9 ва 15 июль кунлари Олмалиқ шаҳар шифохоналарида вафот этган икки аёл;\nДХА Навоий вилояти бошқармаси ходими Адҳамжон Деҳқонов;\nМаданият вазирлиги ходими Акмал Ирисов;\nЧилонзор тумани СЭОМ бактериология лабораторияси мудири Марҳабо Аҳмедова;\nБош прокурорнинг собиқ ўринбосари, Қорақалпоғистон прокуратурасида бўлим бошлиғи Ҳакимбай Халимов;\nЖиноят ишлари бўйича Тошкент вилоят суди судьяси Хайриддин Шермуҳамедов;\nСамарқанд вилояти Тойлоқ тумани прокурори Фарҳод Абдухолиқов;\nИнновацион соғлиқни сақлаш миллий палатаси «Буюк келажак» кенгаши эксперти Санжар Жалолов;\nБердақ номидаги Қорақалпоқ давлат академик мусиқали театри артисти Жанабай Утепбергенов;\nЎзбекистонда хизмат кўрсатган санъат арбоби, «Ўзбеккино» миллий агентлиги Бадиий кенгаши аъзоси Анвар Эргашев;\n«Ўзметкомбинат» акциядорлик жамияти бошқаруви раиси Сергей Вюненко;\nҚашқадарё вилоятининг Миришкор тумани ҳокими Ғайрат Бегалиев;\nШифокор Фаррух Рустамов;\nХоразм вилояти Қўшкўпир тумани Фавқулодда вазиятлар бўлими бошлиғи майор Дониёр Жабборов;\nИИВ подполковниги Абдураҳмон Пардиев;\nЖиноят ишлари бўйича Андижон вилоят судининг судьяси Шавкатжон Шодмонов.\nТаниқли режиссёр Сарвар Каримов ҳам 17 июль куни отаси коронавирус инфекциясидан вафот этгани, аммо унга ташхис қўйилмаганини маълум қилганди. Режиссёрнинг ўзи ва унинг бошқа оила аъзоларида коронавирус тасдиқланган. Шунингдек, 26 июль куни бош вазир ўринбосари Азиз Абдуҳакимов 24 июль куни Самарқанддаги Ипак йўли халқаро туризм университетининг 33 ёшли магистранти Ўткир Темиров касалликдан вафот этганини айтган. Маълум бўлишича, марҳум ўзида COVID-19’нинг барча белгилари бўлса-да, тест ҳам топшира олмаган, касалхонага ҳам ёта олмаган. Қорақалпоғистоннинг Тахтакўпир тумани шифохонасининг 32 ёшли тез тиббий ёрдам ҳамшираси Алия Жиемуратова 28 июль куни коронавирусдан вафот этгани ҳақида «Makan.uz» хабар тарқатди. Қашқадарёда яна бир тиббиёт ходими, хусусий клиника бош шифокори Тўрақул Холиқов 65 ёшида вафот этди. «Дарё» мухбири билан суҳбатлашган хусусий клиника масъулларининг таъкидлашича, Тўрақул Холиқов сўнгги бир ой давомида коронавирус касаллигидан даволаниб келган.\n«Xabar.uz» нашри Хоразм вилояти 1-сон клиник шифохонаси шифокори Бахтиёр Қиличев коронавирус инфекцияси асоратларидан вафот этгани ҳақида хабар берганди. Хоразм вилояти соғлиқни сақлаш бошқармаси шифокорнинг вафотига коронавирус эмас, икки томонлама пневмония сабаб бўлганини билдирди. Шунингдек, Фавқулодда вазиятлар вазирлиги Қўшкўпир тумани Фавқулодда вазиятлар бўлими бошлиғи майор Дониёр Жабборов коронавирус асоратларидан вафот этганини хабар қилганди. Хоразм ССБ унда коронавирусни келтириб чиқарувчи SARS CoV-2 вируси аниқланмаганини маълум қилди. Аммо Дониёр Жабборовнинг ўлимидан кейин расмийлаштирилган дастлабки ҳужжатда у шифохонага ётқизилганда COVID-19 ва икки томонлама пневмония ташхиси қўйилгани қайд этилган (Ушбу ҳужжат нусхаси «Дарё» ихтиёрида бор).\nАйни пайтда тиббиёт муассасаларида даволанаётган 3104 нафар бемордан 483 нафари оғир, 245 нафари эса ўта оғир аҳволда. Бир кун аввал аҳволи оғир ва ўта оғир беморларнинг умумий сони 694 нафарни ташкил этаётганди, энди эса 728 нафарга етди. Ҳозирда даволанишни давом эттираётганлардан 23,4 фоизининг аҳволи оғир бўлиб турибди.\n15 сентябрь куни Ўзбекистоннинг 8 та ҳудудида 532 нафар бемор коронавирусдан соғайди. Бу сўнгги 18 кун ичида энг кўп бемор соғайган кун бўлди.\n314 нафари Тошкент шаҳрида;\n114 нафари Тошкент вилоятида;\n53 нафари Самарқанд вилоятида;\n23 нафари Наманган вилоятида;\n12 нафари Хоразм вилоятида;\n9 нафари Андижон вилоятида;\n5 нафари Қашқадарё вилоятида;\n2 нафари Фарғона вилоятида касалликдан фориғ бўлди.\nУларнинг қанчаси уй шароитида, қанчаси стационар шароитда даволанганига ССВ аниқлик киритмаган.\nМаълумот учун, Ўзбекистонда коронавирус эпидемияси сабаб соғлиқни сақлаш тизимига тушаётган юкламани бир қадар енгиллатиш мақсадида 5 июлдан бошлаб коронавирус инфекцияси аломатсиз кечаётган беморларга уй шароитида даволанишга рухсат берилган, ушбу йўналишда йўриқнома ва эслатмалар ҳам эълон қилинган.\nБироқ Соғлиқни сақлаш вазирлиги коронавирусга чалинганларга доир ахборотларида янги беморларнинг қанчасида касаллик аломатсиз (симптомсиз) кечаётганига аниқлик киритмаяпти, шу боисдан айни вақтда коронавирусдан даволанаётган беморларнинг қанчаси касалхоналарда қолаётгани, қанчаси уй шароитида даволанаётгани маълум эмас.\nҲозирда касаллик қайд этилган жами 48 565 нафар бемордан 45 058 нафари соғайиб, даволаниш кўрсаткичи 93 фоизни ташкил этмоқда. Беш кундан буён бу борадаги кўрсаткич ўзгаргани йўқ. Аммо 5—9 сентябрь кунлари даволаниш кўрсаткичи пандемия даврида илк марта 94 фоизга чиққанди.\nСоғлиқни сақлаш вазирлиги маълумотлари бўйича айни пайтда 3104 нафар бемор COVID-19’дан даволанмоқда. Бу сўнгги 20 кун ичидаги энг юқори натижа. Саккиз кун аввал даволанишни давом эттираётган беморлар сони 2027 нафарни ташкил этаётганди.\nҲозирда энг кўп бемор Тошкент шаҳрида даволанмоқда — 2111 нафар. Фарғонада 10, Навоийда 10, Қорақалпоғистонда 18, Жиззахда 21, Сурхондарёда 22, Сирдарёда 33, Бухорода 40, Хоразмда 38, Қашқадарёда 63, Наманганда 91, Андижонда 110, Самарқандда 120 ва Тошкент вилоятида 417 нафар бемор қолди.\n15:32 Кеча // 120850\nЎзбекистон халқ артисти Бобомурод Ҳамдамовнинг қизи унинг мол-мулкини ўз номига ўтказиб олди: Хонанда 81 ёшида кўчада қолиши мумкин\n23:54 Кеча // 115164\nЎзбекистонда 17 сентябрь куни 599 кишида коронавирус аниқланди. COVID-19 оқибатида 11 ёшли бола вафот этди\n23:56, 16.09.2020 // 96404\nЎзбекистонда 16 сентябрь куни 597 кишида коронавирус аниқланди. Олти бемор вафот этди\n15:55 Бугун // 90817\nТошкентча кўзбўямачилик: Тўйини Tashkent City’да ўтказган хонанда Воҳиджон Исоқов аслида жаримага тортилмаган бўлиши мумкин\n10:47 Кеча // 87233\nЖиззахда 9-синф ўқувчиси дарс пайтида тўсатдан вафот этди


Lifestyle 17:34 / 01.06.2019 28873\nЭркаклар аёлларга қараганда тезроқ озишади. Бу факт парҳезшунослар томонидан исботланганига анча бўлган. Йиллар давомида ўзингизни парҳезлар билан ҳолсизлантиришингиз, спорт залида соатлаб тер тўкишингиз мумкин, бироқ натижа сезиларли бўлмайди. Нима учун айрим кишилар тез озишади, бошқаларда эса бу жараён муваффақиятсиз кечади? Эҳтимол, бунга гормонлар айбдордир.\n«Камроқ истеъмол қил – кўпроқ сарфла» одати қисман тўғри. Ортиқча вазннинг асосий сабаби – моддалар алмашинуви ва гормонал мувозанатнинг бузилиши. Озишни бошлашдан аввал бажарилиши керак бўлган нарса – эндокринологга мурожаат этиш.\nБугун «бир деганда» аёлларнинг оза олмаслигида қайси гормонлар айбдорлиги ва ортиқча ейиш – хавфли белги экани ҳақида ҳикоя қилади. Мақола охирида эса эндокрин паталогияни истисно қилиш топшириш керак бўлган 10 та таҳлил ҳақида ҳам маълумот мавжуд.\nБу гормон иштаҳани назорат қилади ва қувват алмашинуви учун жавоб беради. Уни тўйиш ва семизликнинг асосий гормони деб аташади. Лептиннинг паст кўрсаткичи иштаҳа ортишини чақиради ва семизликка олиб боради. Агар организм ҳужайраларида ёғлар кўп бўлса – лептин даражаси ортади. Шу тариқа мияга «Ейишни бас қил!» буйруғи юборилади. Бироқ лептиннинг ортиқчалиги тромбоз хавфини юзага келтиради.\nОшқозон-ичак тизимида ишлаб чиқарилади ва очлик ҳиссини уйғотади. Грелин асаб тизимини қўзғатади ва юрак қон-томир тизимини ҳимоя қилади. Агар тез-тез тамадди қилсангиз, грелин даражаси паст бўлади. Бироқ хавотирлилик ва депрессия зўриқиши ортади. Овқат бўлмаганда гормоннинг юқори кўрсаткичи хавотирни пасайтиради. Боши ва охири йўқ айлана юзага келади – парҳездан кейин иштаҳа карнай бўлади.\nШунинг учун кунига 4-5 мартадан ортиқ овқатланмаслик керак. Улардан 2 таси енгил тамадди бўлиши лозим. Нонуштага алоҳида эътибор қаратилиши шарт.\nЭстроген ва прогестерон\nАёлларнинг жинсий гормонлари 45 ёшдан кейин, аёлларда менопауза бошланганида ўзини кўрсатади. Эстрогеннинг паст даражаси қорин соҳасида ёғ ҳужайралари тўпланишига ҳисса қўшади. Прогестероннинг паст даражаси организмни кўпроқ суюқлик тўплашга мажбур қилади. Ўз-ўзидан тана ўлчами ортиб боради.\nМенстурал циклнинг ўзгариши ва тухумларнинг поликистози айрим ҳолларда тестостероннинг юқори кўрсаткичи сабабли юзага келади. Бу вазннинг назоратсиз ортиб бориши, юзда туклар, ҳуснбузарларнинг пайдо бўлиши ва бепуштликка олиб келади. Менопауза вақтида тестостероннинг паст даражаси моддалар алмашинуви суръатини пасайтиради, бу эса семизликнинг сабабларидан бирига айланади.\nОшқозон ости бези томонидан ишлаб чиқариладиган ёғларни парчалайдиган ферментлар фаолиятини босиб, ёғ алмашинувида муҳим вазифани бажаради. Инсулин ёғ тўқимасида ортиқча шакар ишлаб чиқарилишига ҳисса қўшади. Агар ширинликни хуш кўрсангиз, билингки, ўта кўп миқдорда истеъмол қилиш инсулин кўрсаткичини кескин оширади, оқибатда, қорин атрофида ортиқча килограмм пайдо бўлади.\nҚалқонсимон без фаолиятидаги бузилишлар вазн тўпланишига олиб келиши мумкин. Тиреоидли гормонлар ёғларни парчалашда фаолликни оширадиган модда саналади. Гормонлар паст даражада бўлганида гипотиреоз касаллиги юзага келади. Касаллик ёғлар тўпланиши билан кучаяди ва семириш билан кечади. Гипертиреозда эса озиб кетиш юз беради.\nСоматотропин — ўсиш гормони, у озишга ҳисса қўшади. Нормада мазкур гормон ҳужайралар томонидан ёғлар ажратилиши ва уларнинг эришини фаоллаштиради.Соматотропиннинг паст даражаси эса организмдаги барча жараёнларни секинлаштиради.\nУ зўриқиш гормони деб аталади. Унинг ортиқча ажратилишининг асосий сабаби – зўриқиш ва уйқунинг етишмаслиги. Кортизолнинг ортиқча даражаси иштаҳани кучайтиради. Муаммони енгиш учун кўпчилик аёллар уни «овқат билан ейишади» ва енгилликни ҳис этишади. Доимий равишда руҳиятни шикастлайдиган вазиятларга тушиб қоладиганлар ортиқча ейишмаса ҳам семиришади. Бу асабий зўриқиш вақтидаги метаболизмнинг бузилиши билан боғлиқ.\nЭндокрин касалликлар, қандли диабет, жинсий гормонлар даражасининг ортиши вазннинг назоратсиз ортиши билан чамбарчас боғлиқ. Патологияни аниқлаш ва истисно қилиш учун махсус лаборатория тадқиқотидан ўтиш керак. Қуйида хавфли касалликларни илк босқичларда аниқлаш ва тўхтатиш имконини берадиган таҳлиллар рўйхати кўрсатилган.\nВазн ташлай олмаганингизда ўтказилиши керак бўлган таҳлиллар\nҚалқонсимон без гормонлари: тироксин (T4) и трийодтиронин (T3)\nТиреотропли гормон (ТТГ)\nҚондаги глюкоза кўрсаткичи\nИнсулин ва С-пептид\nФолликулани қўзғатадиган ва лютеинизация қиладиган гормонлар\nАёлларнинг мураккаб организми ҳар доим гормонлар ҳукми остида бўлади. 70 фоиз ҳолатларда гормонал мувозанатнинг бузилиши ортиқча вазннинг сабабига айланади. Овқатланишни чеклаш, машқлар залига боришдан олдин кўрикдан ўтишга дангасалик қилманг. Айрим ҳолларда бир неча килограмм ортиқча вазн путур етказилган саломатликка қараганда яхшироқ.\nСиз бу борада қандай фикрдасиз? Эҳтимол, бироз тўлишганлик учун хавотирланмаслик керакдир. Ахир ўзини қандай тутиш, гапириш, ташқи кўриниш - ҳар бир аёлнинг шахсий иши.\nҲар қандай ҳолатда ҳам ўзингизни борингизча севинг!


Абдумалик Ҳалоков ЖЧ финалига чиқди\n18:39 / 04.11.2021\nЎзбекистонлик боксчилардан бири жаҳон чемпионатида камида кумуш медални нақд қилди.\nСербия пойтахти Белград мезбонлик қилаётган бокс бўйича жаҳон чемпионатида ҳал қилувчи учрашувлар ўтказилмоқда. 4 ноябрь кунидан боксчилар финал йўлланмаси учун жангларни бошлаган.\nЯримфиналга қадар етиб келган ўзбекистонлик икки нафар боксчидан бири Абдумалик Ҳалоков (-60 кг) финал йўлланмаси учун эронлик Даниял Шоҳбахшга қарши рингга чиқиши керак эди. Аммо ўзбекистонлик боксчи жанг қилмасдан финал йўлланмасини қўлга киритди. Сабаби эронлик чармқўлқоп устаси жароҳати туфайли ушбу жангда иштирок эта олмаган.\nШу тариқа, Абдумалик Ҳалоков 6 ноябрь куни олтин медаль учун финалда Франция ва Доминикан Республикаси вакиллари ўртасидаги жанг ғолибига қарши рингга кўтарилади.\nЭслатиб ўтамиз, Абдумалик Ҳалоков аввалги босқичларда македониялик Жасин Ляма, словениялик Тадей Чернога ва россиялик Всеволод Шумков устидан ғалаба қозонганди.\nМаълумот учун, Ўзбекистон бокс жамоаси Сербияга 13 боксчи билан борганди. Лекин Ҳасанбой Дўсматов, Шоҳжаҳон Абдуллаев, Миразизбек Мирзахалилов ва Шаҳрам Ғиёсов илк босқичдаёқ турнирни тарк этди. Одилжон Аслонов, Асадхўжа Мўйдинхўжаев ва Шаҳобиддин Зоиров 1/8 финалда юришини тўхтатди, Нодиржон Мирзаҳмедов, Саиджамшид Жаъфаров, Лазизбек Муллажонов ва Мужибилло Турсунов чорак финалдан ўта олмади.\nЎзбекистоннинг яримфиналга чиққан яна бир вакили Мадияр Саидраҳимов (-92 кг) бугун тўрт карра жаҳон чемпиони ва икки карра Олимпия ўйинлари ғолиби бўлган кубалик Хулио Ла Крузга қарши финал учун жанг қилади. Ушбу баҳс 5 ноябрга ўтар кечаси соат 00:30дан сўнг бошланади.\n22:54 / 05.11.2021\nБокс. Абдумалик Ҳалоков финалда жаҳон чемпионига ютқазиб, кумуш медалга сазовор бўлди\n18:52 / 02.11.2021\nАбдумалик Ҳалоков Сербияда Ўзбекистон учун дастлабки медални нақд қилди\n02:15 / 01.11.2021\nБокс бўйича ЖЧ. Лазизбек Мулложонов, Абдумалик Ҳалоков ва Мадияр Саидраҳимов чоракфиналга йўлланма олишди


Танангизга совуқ ўтганидан дарак берувчи 4 симптом - Zamin.uz\n19:06 / 11.01.2021\nТанангизга совуқ ўтганидан дарак берувчи 4 симптом\nҚишки совуқ ҳарорат сабаб организм фаолиятида муаммолар кузатилиши мумкин. Совуқ ўтиб кетиши эса катта-ю кичикда жиддий касалликлар пайдо бўлишига олиб келади.\nТитроқ, пулснинг сусайиши ва нафас олишда ўзгариш кузатилиши гипотермияга хос илк симптомлар саналади. Аммо бу белгилар намоён бўлишидан аввал кишида уйқу босиши кузатилади. Бир нарсани ёдда тутиш керак: совуқ ўтиши учун кўчага чиқиш шарт эмас, ёш болалар ҳамда қариялар ҳарорати совуқ хонада ухласа ҳам совуқ ўтказиб олиши мумкин. Шу сабаб ҳам қишда турар жой ва биноларнинг иссиқлигига эътибор қаратиш керак.\nЯнглишиш, симптомларни рад этиш\nГипотермияга нотўғри ташхис қўйилишига сабаб бўладиган муҳим омиллардан бири бемор ўзида кузатилган яққол симптомларни рад этиши ҳисобланади.\nГап шундаки, тана ҳароратининг пасайиши қон айланиши ҳамда мияни қон билан таъминланишини сусайтиради ва бунинг оқибатида когнитив муаммолар кузатилади. Атрофингиздаги кишиларнинг гаплари апоқ-чапоқ, фикрини ифодалаш учун сўз тополмайдиган бўлса, бу ундаги гипотермиядан дарак бериши мумкин. Овознинг табиий бўлмаган баландлиги, нутқнинг аниқ ва тушунарли бўлмаслиги, маълум воқеа-ҳодиса ёки муносабатга нисбатан бошқача реакция билдириши кабилар хавотирланишга арзигулик сабаб.\nЮрганда оёқларнинг чалкашиб кетиши, оддий ҳаракатлар давомида ҳам хато қилиш кабилар сизга иссиқлик кераклигини билдириши мумкин. Қолаверса, тоза ҳаводаги қишки фаолият давомидаги исталган ўзгаришга бефарқ бўлманг. Совуқ қотиш энг биринчи аломат эканини ёдда тутинг. «Замин» янгиликларини «Вконтакти»да кузатиб боринг\nЭътиборсиз қолдирманг: қиш мавсумида танада рўй берадиган 6 ўзгариш\n11-01-2021, 16:44, Ҳаёт тарзи\nҚиш кўриш қобилиятига нимаси билан хавфли?\n12-12-2020, 00:23, Ҳаёт тарзи


Ота-оналар учун фойдали ахборотлар / Privivka.uz\nБолам эмлангандан кейин кўп безовталана бошлади. Нима қилишим керак?\nБола эмланганидан кейин оғриқдан ва ҳароратдан асабийлаша бошлаши мумкин. Шифокорингиз кўрсатмаларига риоя қилиб, оғриқ қолдирувчи ва ҳароратни пасайтирувчи препапаратлар беринг. Асло аспирин бера кўрманг! Агар фарзандингиз бир кун ичида тинчланмаса, шифокорга мурожаат қилинг ёки яқинроқ тез ёрдам кўрсатиш муассасасига олиб боринг.


Ният қилиш — Зикр аҳлидан сўранг\nСаволлар › Мавзу: Ибодатлар › Ният қилиш\nUmid Abulkasimov сўради 2 йил аввал\nАссалому алайкум! Саҳарликда рўза тутишга ният қилинмаган бўлса, бу рўза ҳақиқий эмасми? Жавобингиз учун олдиндан раҳмат.\n"Зикр аҳлидан сўранг" ҳайъати Маъмурият жавоб берди 2 йил аввал\nСАВОЛ: Ният қилишнинг охирги вақти қачон?\nЖАВОБ: Бу борада уламолар турли хил фикрлар айтганлар. Ҳанафий уламолар наздида рўза икки қисмга бўлинади. Биринчисига кечасидан ният қилиш шарт эмас. Ният қилиб олса афзал. Рамазон рўзаси, таъйин қилинган назрларни, нафл рўзаларни адо қилиш каби. Иккинчисига кечасидан ният қилиш шарт. Юқоридаги рўзаларнинг қазоси ва бошқа барча рўзалар каби. Шунинг учун Рамазон рўзасини тутаётган киши куннинг ярми бўлишидан аввал (шаръий нисфун-наҳоргача)ният қилиб олса, бу орада еб-ичиб қўймаган бўлса, рўзаси рўза бўлаверади.\n“Шаръий нисфун-наҳор”ни билиш учун субҳи содиқдан қуёш боткунга қадар бўлган вақтларни иккига бўлинади. Агар куннинг тенг ярмидан кўпроғида ният топилса, рўза рўза бўлади. Тенг ярмида ёки тенг ярмидан озроғида ният топилса рўза дуруст бўлмайди. Умдатул-Фиқҳ\nإنَّمَا تَجُوزُ النِّيَّةُ قَبْلَ الزَّوَالِ إذَا لَمْ يُوجَدْ مِنْهُ بَعْدَ الْفَجْرِ مَا يُضَادُّ الصَّوْمَ\nНиятни шаръий нисфун-наҳордан олдин қилиб олса, модомики бу орада рўзани бузадиган амалларни қилмаса рўза рўза бўлади. Жавҳаротун-Наййироҳ.\nСАВОЛ: Рўзани ният қилиш қандай амал ҳисобланади?\nЖАВОБ: ният рўзани рўза бўлиши учун шартдир. Агар еб-ичишдан, яқинликдан ўзини тўхтатса-ю, ният қилмаса рўза рўза бўлмайди.\nБаъзилар ҳайз ва нифосдан пок бўлишни адо қилиш учун вожиб бўлган шартлар қаторига қўшмай, рўзани дуруст бўлиши учун шарт қилганлар.\nСАВОЛ: Рўзадорлик ниятини бекор қилиш дуруст бўладими?\nЖАВОБ: Бир киши рўза тутишни кечаси ният қилиб, субҳи содиқ кирмасдан ниятидан қайтса, рўзадор бўлмайди. Рамазон кунларида шундай иш содир бўлса, зиммасига ўша куннинг қазоси лозим бўлади, каффороти эмас.\nАгар кечасидан ният қилиб, субҳи содиқ кирганидан кейин ниятини бекор қилса, нияти бекор бўлмайди, рўзадор бўлади. Мободо еб-ичиб юборса, ўша кунги рўзанинг қазоси ва каффороти лозим бўлади.\nБир киши кечасида саҳарликка тура олмаслигини ўйлаб рўзани ният қилса, сўнг саҳарликка туриб қолса, саҳарлик қилаверади ва ниятини янгилаб олади.\nРўзадор рўзасини бузишни ният қилсаю, бирор нарса еб-ичмаса рўзаси бузилмайди. Умдатул-Фиқҳ\nلَوْ نَوَى مِنْ اللَّيْلِ ثُمَّ رَجَعَ عَنْ نِيَّتِهِ قَبْلَ طُلُوعِ الْفَجْرِ صَحَّ رُجُوعُهُ فِي الصِّيَامَاتِ كُلِّهَا\nРўзаларнинг барчасида кечаси ният қилиб сўнг ниятидан субҳи киришидан олдин қайтиб олса, қайтиши дуруст бўлади, яъни рўза тутиш нияти бекор бўлган бўлади. Фатавои Ҳиндия.\nСАВОЛ: Рўза қачондан ният қилинади?\nЖАВОБ: Қуёш ботиши билан эртанги куннинг рўзасини ният қилса ният дуруст бўлади. Яъни бир киши шундай ният қилиб беҳуш бўлиб қолса, беҳушлиги эртаси куннинг қуёши ботгунича давом этса-да, ўша кунда рўзадор бўлган ҳисобланади. Қуёш ботишдан аввал ёки ботаётганда эртанги куннинг рўзасини ният қилишлик кифоя қилмайди, балки қуёш ботгандан сўнг қайта ният қилиши зарур. Умдатул-Фиқҳ\nفلا تصح قبل الغروب فلو نوى قبل أن تغيب الشمس أن يكون صائما غدا ثم نام أو أغمي عليه أو غفل حتى زالت الشمس من الغد لم يجز وإن نوى بعد غروب الشمس جاز\nРўзанинг нияти қуёш ботишидан аввал қилинса дуруст бўлмайди. Агар қуёш ботишидан аввал эртага рўза тутишни ният қилса-ю, сўнг ухлаб қолса, беҳуш бўлиб қолса ёки ғафлатда қолиб эртаси кунги қуёш тиккадан оғгунча ният қила олмай қолса, нияти жоиз бўлмайди. Агар ниятни қуёш ботгандан сўнг қилса нияти дуруст бўлади. Роддул Муҳтор.\nСАВОЛ: Рўзада дил билан ният қилиш кифоями?\nЖАВОБ: ният сўз луғатда қасд қилиш, шариатда эса бирор ишни қилишда Аллоҳ таолога ибодат қилишни ва Унга яқин бўлишини қасд қилишдир. Рўза дуруст бўлиши учун дилда ният қилиш шарт, тилда талаффуз қилиш эса шарт эмас. Фиқҳий китобларда “тилда талаффуз қилиш суннат”, дейилганидан мурод машойихларнинг таълим мақсадида йўлга қўйган суннатларидир. Зеро Расулуллоҳ соллаллоҳу алайҳи васалламдан тил билан ният қилиш собит бўлган эмас.\nحقيقة النية قصده عازما بقلبه صوم غد ولا يخلو مسلم عن هذا في ليالي شهر رمضان إلا ما ندر وليس النطق باللسان شرطا\nНиятнинг ҳақиқати эртанги рўзани қалби билан азму-қарор қилган ҳолда қасд қилмоқлик. Рамазон ойининг кечалари мусулмон киши бундай ниятдан ҳоли бўлмайди. Баъзиларгина бундан мустаснодир. Тил билан ният қилиш шарт эмас. Мароқил Фалоҳ.\nСАВОЛ: Рамазон рўзасининг нияти қандай қилинади?\nЖАВОБ: Рамазон рўзасини адо қилиш учун умумий равишда “рўза тутишни ният қилдим”, деса кифоя.\nМусофир ва беморлардан бошқалар қайси турдаги рўза тутишни ният қилмасинлар (назрни ният қиладими, нафлни ният қиладими барибир), барчаси Рамазон рўзасидан ҳисоб қилинаверади.\nصَحَّ صَوْمُ رَمَضَانَ وما معه بِمُطْلَقِ النِّيَّةِ وَبِنِيَّةِ النَّفْلِ\nРамазон рўзаси ва унинг ҳукмидагилар мутлоқ ният қилиш ҳамда нафлни ният қилиш билан дуруст бўлаверади. (Баҳрур Роиқ). Валлоҳу аълам!


Талаба-қизлар ўртасида жиноятчиликни олдини олиш ва терроризмга қарши кураш\nHajmi 117.03 Kb.\n” мавзусида ўтказилган тадбир БАЁНИ 08.10.2019 й. 320-хона Қатнашдилар\nБиология кафедраси маънавий- маърифий ишлар бўйича маъсул: Д.Комилова\nБиология кафедраси хотин-қизлар қўмитаси бошланғич ташкилоти томонидан “Талаба-қизлар ўртасида жиноятчиликни олдини олиш ва терроризмга қарши кураш” мавзусида ўтказилган тадбир\n08.10.2019 й. 320-хона\nҚатнашдилар: Фарғона вилоят ИИБ терроризмга қарши кураш бўлими майори Г.Қўзиева, ФарДУ хотин-қизлар қўмитаси бошланғич ташкилоти раиси Ш.Юлдашева, факультет хотин-қизлар қўмитаси бошланғич ташкилоти раиси Ҳ.Джўрабоева, факультет аёл профессор-ўқитувчилари - О.Ўринова, Д.Комилова, М.Қўчқорова, Д.Хатамова, биология йўналишлари 1-курс 75 нафар талаба-қизлар\n“” видеофильми намойиши\n“Талаба-қизлар ўртасида жиноятчиликни олдини олиш ва терроризмга қарши кураш” мавзусида давра суҳбати\nТадбирни Фарғона давлат университети ХҚҚ бошланғич ташкилоти раиси Ш.Юлдашева очди ва қуйидагиларни айтиб ўтди: “Жорий ўқув йили учун тасдиқланган талаба-қизлар ўртасида олиб бориладиган маънавий-аҳлоқий, тарбиявий ишлар режасида ёшлар ўртасида диний экстремизм, гиёҳвандлик, жиноятчилик ва ҳуқуқбузарликнинг олдини олиш борасидаги ишлар соҳанинг асосий йўналишларидан бири этиб белгиланган. Вилоят ИИБ ходимлари билан ҳамкорликда ўтказилаётган бугунги тадбиримиз ҳам юқоридаги ишларнинг бевосита давомидир”. Шундан сўнг Ш.Юлдашева тадбир қатнашчиларини тадбир мавзуси ва ташриф буюрган меҳмонлар билан таништирди, сўнгра сўз навбатини вилоят ИИБ терроризмга қарши кураш бўлими майори Г.Қўзиевага берди.\nВилоят ИИБ терроризмга қарши кураш бўлими майори Г.Қўзиева талабаларга терроризм ва диний экстремизмнинг мазмуни ва асл моҳияти ҳақида тушунча бериб, жумладан қуйидагиларни айтиб ўтди: “Бугунги тадбирда жаҳон ҳамжамиятини ташвишга солиб келаётган муаммолардан бири-диний экстремизм, терроризм, ҳуқуқбузарлик ва жиноятчилик ҳақида суҳбатлашамиз. Терроризм лотинча сўз бўлиб, terror - қўрқинч, даҳшат сиёсий рақибларни, мухолифларни йўқотиш ёки қўрқитиш, аҳоли ўртасида ваҳима ва тартибсизликлар келтириб чиқариш мақсадидаги зўравонлик ҳаракатларидир. Экстремизм эса лотинча – «ақл бовар қилмас даражада», «ҳаддан ошиш» деган маънони англатиб, жамиятда қабул қилинган қонун-қоидаларга зид бўлган, кескин радикал қарашлар ва ҳаракатларни ўз ичига олади. Бундай ҳаракатларга диний тус бериш диний экстремизмга олиб келади. Диний экстремистлар манфур ниятларини ниқоблаш учун ўз жамоаларига Қуръон оятлари ва ҳадисларга таяниб ном танлайди.\nДиний-экстремистик оқимларнинг бажарадиган функцияларига кўра 3 гуруҳга бўлиш мумкин. Биринчи гуруҳга кирувчи ташкилотларнинг асосий «вазифа»си одамларни гўёки «исломлаштириш», «тақвога чақириш»дан иборат. Иккинчи гуруҳ ташкилотлар эса «исломийлаштирилган» аҳолига энди мутаассиблик ғояларини сингдириш билан шуғулланади. Учинчи гуруҳ ҳаракатлар эса юқордаги ташкилотлар томонидан тайёрланган кишиларни «жиҳод»ни амалга оширишга тайёрлаш билан шуғулланади. Оила аъзолари, яқин қариндошлар ва дўстларни аъзоликка жалб қилиш диний экстремистлар учун устувор вазифа ҳисобланади. Ҳозирги кунда динни ниқоб қилиб олган манфур кимсалар томонидан кўплаб хотин-қизларимизнинг турли алдов йўллар билан хориждаги террористик ташкилотларга жалб этилаётганлиги муҳим муаммолардан биридир”. Шундан сўнг тадбир қатнашчиларига “Ойдинда Ой қидирган ожизалар” видеофильми намойиш этилди.\nТадбир қизғин бахс-мунозаларлар, савол-жавобларга тўла бўлди ҳамда иштирокчиларнинг сиёсий ва ҳуқуқий онгини янада оширишида ўз таъсирини кўрсатди. Тадбир сўнгида Д.Комилова сўзга чиқиб, таклиф қилинган меҳмонларга миннатдорчилик билдирди, ёшларимиз миллий ўзлигини, дунёни чуқур англайдиган, замон билан баробар қадам ташлайдиган инсонлар бўлиб етишишларида бугунги тадбирнинг амалий аҳамияти катта эканлигини таъкидлади.\nБиология кафедраси маънавий- маърифий\nишлар бўйича маъсул: Д.Комилова


Венесуэлада намойишлар бошланганидан бери 1,3 минг киши қўлга олинди\n15:18 / 24.04.2017\nВенесуэлада оммавий норозилик намойишлари бошланганидан бери қўлга олинганлар умумий сони қарийб 1,3 минг кишига тенг. Бу ҳақда “Венесуэла жиноят бўйича форуми” нодавлат ташкилоти раҳбари Альфредо Ромеро Twitter’даги саҳифасида хабар берди.\n"4 апрелдан бошлаб ҳозирги кунга қадар намойишларда қатнашганлик учун 1289 киши ҳибсга олинди", - дея ёзди Ромеро. Аввалроқ 585 нафар инсон қўлга олингани ҳақида хабарлар тарқаганди.\nЖума кунига ўтар кечаси Паррокия-дель-Валье туманида савдо нуқталарини талон-торож қилиш бошланди. Прокуратура у ерда бирданига 11 инсон ҳалок бўлгани юзасидан суриштирув бошлади.\nМаълумот учун, Венесуэлада оммавий норозилик намойишлари 4 апрелдан бошлаб ўтказилмоқда. Бу ҳолат Олий суднинг мухолиф миллий ассамблеяси ҳокимиятини жиддий тарзда чекловчи қароридан сўнг юз берди. Кейинчалик қарор бекор қилинди, бироқ мухолифат вакиллари суд аъзолари истеъфога кетишини талаб қилиб кўчаларга чиқишди.


Янгибозорда Рақамли технологиялар ўқув маркази очилди....\n11.03.2020 12:42 0 1418\nПрезидент томонидан илгари сурилган бешта муҳим ташаббуснинг учинчиси доирасида Ахборот технологиялари ва коммуникацияларини ривожлантириш вазирлиги томонидан мамлакатимизнинг барча ҳудудларида аҳоли ва ёшлар учун Рақамли технологиялар ўқув марказлари ташкил этилмоқда. Бугунги кунга қадар республика бўйича 24 та шундай марказлар фаолият кўрсатмоқда.\nНавбатдаги ўқув маркази Хоразм вилояти, Янгибозор туманида очилди. Маросимда АКТ вазири Шуҳрат Содиқов ва Янгибозор тумани ҳокими Ўктам Машарипов иштирок этди.\n— Ўйлаймизки, маҳаллий ҳокимликлар жорий йилда вилоятнинг барча ҳудудларида Рақамли технологиялар ўқув марказларини ташкил этишда ҳар томонлама кўмакдош бўладилар, — деди Шуҳрат Содиқов. — Мазкур ўқув маркази туман ёшлари учун муносиб туҳфа бўлиб, келгусида ёшларнинг қадрдон масканларига айланади.\nЎқув марказини ташкил этиш учун «Ўзбектелеком» АК Хоразм филиалига қарашли бўш турган бино танлаб олиниб, туман ҳокимлиги кўмагида тўлиқ таъмирдан чиқарилди ва замонавий компьютер технологиялари, робототехника жиҳозлари, киберспорт ўйинлари ускуналари ҳамда бошқа энг сўнгги русумдаги техника воситалари билан жиҳозланди.\nКелгусида туман ёшлари ушбу ўқув марказида ахборот технологиялари, дастурлаш соҳаларида инновацион ишланмалар яратиш, стартап лойиҳаларини ишлаб чиқиш билан шуғулланадилар.\nУшбу ўқув марказининг ишга туширилиши натижасида туман ёшларининг мамлакатимиз бўйлаб амалга оширилаётган «Бир миллион ўзбек дастурчиси» лойиҳасида фаол ва самарали иштирок этишларига имконият яратилади.\nКелгусида марказда туманнинг 5000 нафардан ортиқ ёшларини қамраб олиш орқали уларни замонавий рақамли технологиялар соҳасида ўқитиш режалаштирилган.\nЭътиборлиси, янги очилган марказда Тошкентдаги Инҳа университети ва Тошкент ахборот технологиялари университетининг битирувчилари дарс беришмоқда.\nахборот технологиялари хоразм Рақамли технологиялар ўқув маркази


Амалдаги коррупцион тизим, янги тартибдан афзалми?\n2019.06.12 | Янгиликлар\nҲар йили турли “нуфузли ва катта” ташкилотларда ишлайдиган турли-туман одамлардан Тошкентдаги “нуфузли мактаб”ларга боласини ўқишга жойлаштиришни “қаттиқ илтимос қилган” қўнғироқлар бўлади. Шундай мактаблардан бирининг директори маълум қилишича, бултур бундай “қўнғироқчилар” сони 100 кишидан ошиб кетган!\nБунинг устига боласини шундай “нуфузли мактаб”га жойлаштириш учун ота-оналар ўртакашлар ва таълим тизимининг баъзи нопок ходимларига “ҳаммага маълум бўлган” ставкаларда ноқонуний равишда пул тўлашган. Ижтимоий тармоқлардаги сўров натижаларининг кўрсатишича, фарзандини мактабга жойлаш учун респондентларнинг аксарияти шу ставкадаги пулни тўлашган ёки қурилиш материаллари ва бошқа нарсаларни беришган.\nЭнг ёмони, бундан шу мактаб микроҳудудида яшаса-да,ни боласини мазкур мактабга жойлай олмаган ота-оналар жабр чеккан. Бу ҳолатда балога қолган ким – мактаб директори. Ҳатто кимдир боласини пул тўламай, “юқоридан” босим ўтказиб ёки “қўрқитиб, мажбурлаб” жойлаган бўлса ҳам ҳар доим “масалани ҳал қилиш учун пора олган” деб директорини маломат қилишган.\nМасалан, қуйидаги жадвалда Тошкентдаги талаб катта бўлган 8 та мактаб кўрсатилган. Ушбу мактаблардаги ўқувчилар сони ўқувчилар ўрнидан икки баробардан ҳам кўп, яъни ҳатто икки навбатда ҳам нормал ўқув жараёнини ташкил қилишнинг имкони йўқ. Шу мактаблар мисолида кўриниб турибдики, ўтган йили биринчи синф ўқувчиларининг 70-90 фоизи бошқа микроҳудудлардан қабул қилинган, уларнинг аксарияти “қўнғироқчи”ларнинг болаларидир.\nЯъни, шунча бола турли ташкилотларнинг “қўнғироқлари билан” ўқишга қабул қилинган. Энди уларнинг “қўнғироқлари” ўтмайди! Энди ушбу мактабларнинг директорлари ҳеч кимни ўз билганича ўқишга қабул қилолмайди, шунинг учун уларга (бизга ҳам!) мурожаат қилиш бефойда. Ҳамма ҳужжатлар Адлия вазирлиги ҳузуридаги Давлат хизматлари агентлигининг ягона дарча марказлари орқали топширилади.\nУзоққа бормасдан интернетдан “Тошкентдаги мактаб директори болани биринчи синфга қабул қилиш учун пул сўради” деб қидириб кўрамиз. Чиққан мақолаларни очиб, изоҳларини кўриб чиқамиз. Буни қарангки, биз айтаётган гапларнинг ҳаммаси қайта-қайта айтилган экан.\nШунинг учун биз ўтган йили “...энди мактаб директорлари берилган имкониятлардан фойдаланиб, ҳалол ва қонуний ишлашлари керак. Пойтахт мактаблари бошқа барча мактаблар учун намуна бўлишлари лозим. Болаларни талаб юқори бўлган таълим муассасаларига қабул қилишдаги коррупцияга барҳам бериш учун кейинги йилдан бошлаб ушбу мактабларга болалар Адлия вазирлиги ҳузуридаги давлат хизматлари марказлари орқали қабул қилинади. Шу тариқа айрим ноинсоф раҳбарлар ва уларнинг ўртакашларининг юқори талабдан ноқонуний бойлик орттириш мақсадида фойдаланишига чек қўйиш режалаштирилаяпти” деб эълон қилганмиз.\nШу билан бирга талаб юқори бўлган мактабларга ўз бренди билан мактаблар тармоғини ташкил этиш ҳуқуқи берилади. Бу эса мактабларда жой етишмаслиги ва коррупция омилларининг камайишига ёрдам беради.\nЙил бўйи шунга тайёргарлик кўрилди – биз жамоатчиликнинг шикоят ва мурожаатларини, ОАВ ва ижтимоий тармоқлардаги турли хил фикрларни ўргандик. Хорижий мамлакатлар тажрибасини таҳлил қилдик, болаларни мактабга қабул қилиш тартибининг ҳар хил вариантларини ишлаб чиқдик. Адлия вазирлиги ҳузуридаги Давлат хизматлари агентлиги ва бошқа ташкилотлар ҳамкорлигида экспертлар ҳамда мактаб директорлари билан ушбу масалани муҳокама қилдик.\nТурли даражадаги муҳокамалардан сўнг коррупция ҳолатларининг олдини олиш мақсадида 2019 йил 7 июнда Ўзбекистон Республикаси Вазирлар Маҳкамасининг “Болаларни давлат умумий ўрта таълим муассасаларига қабул қилиш бўйича давлат хизматлари кўрсатишнинг маъмурий регламентини тасдиқлаш тўғрисида”ги қарори қабул қилинди.\nҚарорга мувофиқ, талаб юқори бўлган мактабларга (Тошкент шаҳридаги 81 та давлат мактаби) болалар фақат давлат хизматлари марказлари ёки Интерактив давлат хизматлари ягона портали (ИДХЯП) орқали қабул қилинади.\nҲозирги тартиб: ота-оналар болаларини микроҳудуддан ташқаридаги мактабга жойлаштириш учун пора беришга ёки таниш-билишларини ишга солишга ҳаракат қилишади. Бу эса синфдаги ўқувчилар сонининг меъёридан ошиб кетишига олиб келади. Оқибатда, (1) микроҳудуддаги болалар ушбу мактабларда ўқий олмайди, (2) синфлардаги болалар сони кўплиги таълим сифатининг пасайишига олиб келади, (3) мактабга қатнашда узоқ йўл босишнинг сурункали тус олиши боланинг соғлиғига салбий таъсир қилади. Бу коррупция ва порахўрликни келтириб чиқарди.\nЯъни, ота-оналар боласини шундай мактабларга жойлаш учун пора беришган ёки “нуфузли идора”ларда ишловчи таниш-билишларидан фойдаланишган, жумладан шу мактаб микроҳудудида яшовчи ота-оналар ҳам.\nКимдир боласини микроҳудуддан ташқаридаги мактабга жойлашни хоҳласа пора беришига ёки “қўли узун” танишларини ишга солишига ҳожат йўқ.\nИлгари “нуфузли мактаб” микроҳудудида яшовчи болалар бу мактабга жойлашолмас эди. Энди ҳамма болалар ўз микроҳудудидаги мактабда ҳеч қандай тўсқинликсиз ва бепул таълим олиши мумкин.\nДиректор “алоҳида илтимослар”ни бажаришдан озод бўлади ва ҳамма ўқувчилар мактабга давлат хизматлари марказлари орқали қабул қилинади.\nМуваффақиятли ишлаётган директорлар паст коэффициентли мактабларда таълим сифатини ошириш учун “тармоқ мактаблари” очилишидан манфаатдор бўлади.\nОта-оналар 6 яшар боласини нуфузли мактабларга жойлаш учун пора беришган ёки “гапи ўтадиган” таниш-билишларидан фойдаланишган.\nЯнги тартиб: болага 1-синфда ўзидан бир ёш катта болалар билан мажбуран ўқишдан кўра яна бир йил боғчага ёки “нолинчи” тайёрлов синфига қатнаш анча осон ва қулай.\nАгар кимдир 7 ёшга тўлмаган фарзандини мактабга жойлашни хоҳласа пора беришига ёки “битта телефон билан жойлаб қўядиган” таниш-билиш излашига ҳожат йўқ.\nФойдали томони: ота-оналар 7 ёшга тўлмаган болаларини мактабга беришга камроқ ҳаракат қилишади.\nҲозирги тартиб: ўқитиладиган тилни етарли даражада билмайдиган болаларни мактабга беришга ҳаракат қилишади, натижада уларнинг мослашуви жуда қийин кечади. Ўқитувчилар ҳам кўп вақтини сарфлаб, бундай болалар билан қўшимча ишлашларига тўғри келади. Бу бутун синфнинг янги мавзуни ўзлаштиришини қийинлаштиради. Шунингдек, бутун синфда таълим сифати пасайишига олиб келади.\nОта-оналар таълим бериладиган тилни билмайдиган боласини нуфузли мактабга жойлаш учун пора беришган ёки “гапи ўтадиган” танишларини ишга солишган.\nЯнги тартиб: болага она тилида ўқиш осон ва қулайдир. Бу унга мавзуларни осон ўзлаштириш имконини бериб, ўзига, ўз билимига ишончини орттиради.\nБу йил пойтахтимизнинг талаб юқори бўлган 81 та мактабига борадиган биринчи синф ўқувчилари ва уларнинг ота-оналарига қулай бўлиши учун қабул давлат хизматлари марказлари ёки ИДХЯП орқали ўз вақтида, қулай ва шаффоф тарзда ташкил этилади. Янги тизим кейинги йиллардан бошлаб мамлакатимизнинг барча ҳудудларида босқичма-босқич жорий этилади.\nБу болаларни пул эвазига 1-синфга жойлашга ҳаракат қилувчи инсофсиз одамларнинг уринишларига чек қўяди. Аксинча, агар ота-оналар етти яшар фарзандини ўз микроҳудудидаги мактабга олиб борса ва бола таълим бериладиган тилни билса ҳеч кимга пул ё бирон нарса бериш шарт эмас. У ўз мактабига, ҳатто у талаб юқори бўлган нуфузли мактаб бўлса ҳам асосий квота бўйича қабул қилинади! Ҳолбуки илгари бунинг деярли иложи бўлмаган.\nТўғрисини айтганда, ҳозирги тизим таълим соҳасида ишловчи раҳбарлар учун анча қулай эди, чунки назорат қилувчи ва текширувчи ҳар хил органлар ва ташкилотларнинг уларга тез-тез “иши тушар”, керак бўлганда улар ҳам мазкур ташкилотлардан “ёрдам” сўрай олар эди. Уларга қолса, ҳаммаси ўз ҳолича қолса ҳам яхши эди…


ЕК 2027 йилгача Россиядан электр энергиясини экспорт қилишни бутунлай тўхтатмоқчи\nЖами овоз: 36275 та.\nЕвропа Комиссияси чоршанба куни 2027 йилгача Россиядан энергия экспорт қилишдан босқичма-босқич олиб ташлаш режасини тақдим этади. Режани амалга ошириш учун 210 миллиард евро керак бўлади, дея хабар бермоқда Реутерс агентлиги ҳужжатлар лойиҳаларига таяниб.\nAгентлик маълумотларига кўра, режа уч босқичдан иборат бўлади: лойиҳа доирасида Брюссел бошқа мамлакатлардан газ импорт қилишни йўлга қўймоқчи, қайта тикланадиган энергия манбаларига ўтишни тезлаштиради ва энергияни тежашга кўпроқ ҳаракат қилади.\nҲужжатда, хусусан, Миср, Исроил ва Нигерия каби давлатлардан суюлтирилган газ етказиб бериш ҳажмини ошириш имкониятлари алоҳида таъкидланган. ЕК шунингдек, 2030 йилгача қайта тикланадиган энергия манбалари улушини 45 фоизга оширишни таклиф қилмоқчи. Қуёш энергиясидан кенг фойдаланишга қаратилган саъй-ҳаракатларнинг бир қисми сифатида Европа Иттифоқи аъзо давлатлардан 2025 йилдан бошлаб барча жамоат биноларида қуёш электр станцияларини ўрнатишни талаб қилади. Бундан ташқари, 2030 йилга келиб ЕИ энергия сарфини 13 фоизга камайтириш ниятида.\nКиритилди: 10:28 18.05.2022. Ўқилди: 1922 марта. Фикрлар сони: 6 та.


Сабина Ташкенбаева Эстониядаги мусобақада барча йўналишда олтин медални қўлга киритди\n10 декабрь, 2018, 17:50\nҲамюртимизга тенг келадигани топилмади.\n8-9 декабрь кунлари Эстония пойтахти Таллин шаҳрида бадиий гимнастика бўйича «Christmas cup» халқаро турнири бўлиб ўтди. Мусобақада 9 мамлакатдан 341 нафар спортчи иштирок этди. Қувонарлиси, турнир якунига кўра ҳамюртимиз Сабина Ташкенбаева барча йўналишлар – кўпкураш, ҳалқа, копток ва тасма билан машқларда олтин медалга эга чиқди.\nМусобақада шунингдек, бошқа бир ҳамюртимиз Екатерина Фетисова ҳам иштирок этди ва булава билан машқларда шоҳсупанинг иккинчи поғонасидан жой олди. Жамоавий машқларда эса ҳамюртларимиз учта кумуш медални (кўпкураш ва 2 финал) қўлга киритишди.


Чет тилларини ўрганишнинг фойдалари нима? Сиз билмаган 5 та факт » Ўзбекистон янгиликлари – Zamin.uz\nЧет тилларини ўрганишнинг фойдалари нима? Сиз билмаган 5 та факт\nАлбатта, чет тилларини ўрганиш натижасида коммуникатив имкониятларингиз кенгайиши, нуфузлироқ ишга кириш имкониятингиз ошиши, фильмларни ва китобларни оригинал тилда кўриш ва ўқиш мумкинлигидан хабарингиз бор. Аммо янги тилларни ўзлаштиришнинг сиз билмаган бошқа жиҳатлари ҳам бор.\nОна тилингиз бўйича билимингиз ошади\nХорижий тилни ўрганибгина, ўз она тилимизни кўпроқ қадрлай бошлаймиз. Унда болаликдан гапиришни бошлаганимиз учун, у қандай қурилгани ҳақида ўйламаймиз, кўпинча унинг гўзаллигини англамаймиз.\nАмерикалик олимлар тадқиқот ўтказиб, бир нечта тилларни биладиган кишиларга сўзларни тушуниш бўйича топшириқлар берди ва уларнинг томографларини кузатди. Натижалар шуни кўрсатдики, бундай одамлар фақат битта тилда гапирадиганларга нисбатан, ўхшаш сўзларни яхши аниқлай олади. Ушбу қобилият турли чалғитувчи омилларни блоклаб, битта вазифага диққатни қаратишга ёрдам беради.\nMaтeматик қобилиятлар яхшиланади\n2007 йилда Чет тилларни ўқитиш бўйича Америка кенгаши томонидан ўтказилган тадқиқот доирасида хорижий тилларни ўрганаётган болалар мактаб дастурида математикага кўпроқ соат ажратилган, аммо чет тилларни умуман ўқимайдиган ўқувчиларга нисбатан, математика бўйича яхшироқ натижаларни кўрсатгани аниқланди. Ҳайратланарли томони йўқ — бошқа тил асосларини ўрганиш мантиқий фикрлашни ишга туширади.\nСиз тезроқ ўрганасиз\nЧет тилини ўрганишда янги ахборотни эслаб қолиш қобилияти яхшиланади, бу ўқиш вақтини камайтиради. Бунинг устига, кўп тил биладиганлар бир вақтнинг ўзида кўп вазифаларни бажаришга мойил бўлади.\nСиз киришимлироқ бўласиз\nХорижий тилни ўрганиш моҳияти — бошқа одамлар билан мулоқотдан иборат. Суҳбатлашиш малакаларини такомиллаштириш учун эса, яхшиси, шу тилда сўзлашувчи ёки бу тилни аллақачон ўрганиб бўлган кишилар билан шуғулланган маъқул.\nЯнгиликлар » Ҳаёт тарзи » Чет тилларини ўрганишнинг фойдалари нима? Сиз билмаган 5 та факт


Иброҳим Каримов. Армонда қолган Мадаминбек (1992) | www.ziyouz.uz\nБош саҳифа МатбуотМустақиллик матбуотиИброҳим Каримов. Армонда қолган Мадаминбек (1992)\n20-йиллардаги миллий-озодлик ҳаракатига доир ҳужжатларни ўрганаётганда, уларнинг баъзиларига танқидий ёндашсак, тарихий ҳақиқатларни тиклашда бир ёқламаликдан ҳоли бўлишимиз мумкин. Бу ўринда 1922 йил 6 мартдаги 2-Туркистон ҳарбийи қўмондонлигининг ўқчи дивизияси ва Мадаминбек қўмондонлигидаги ислом қўшини ўртасидаги битим матнини назарда тутаётирман. Ўша протоколга асосланиб, «Босмачилик: ҳақиқат ва уйдирма» («Шарқ юлдузи», 1991 й. 3-сон) давра суҳбати иштирокчиларидан Қ. Маҳмудов Мадаминбек «Русиядан келган 150 минг кишилик қўшин билан курашиш қийинлигини инобатга олиб, музокара олиб боришга мажбур бўлган ва музокара давомида сиёсатда тажрибасизлик қилган», дейди. Бу фикрга қўшилиш шунинг учун қийинки, Мадаминбек қўрққанидан эмас, балки реал сиёсатчи эканидан Туркистон мустақиллигига йўл очиши мумкин бўлган ва ўша давр вазиятида бирдан-бир ақлга мувофиқ келадиган талабларни қўяди. Агар у талаблар ҳукумат билан тузиладиган битимда ўз ифодасини топса, Туркистон мухторият мақоми орқали мустақил ривожланиш йўлига кириб олиши мумкин эди. Лоақал Туркистон парчаланиб кетмас, унинг миллий анъаналари ва турмуш тарзи оёқости қилинмасди.\nМадаминбек ва унинг йигитларини бутун водийда ҳурмат қилишар, чунки улар бошчилигида Қизил армия ҳамда арман дашноқларининг хунрезликларини чеклаш имконияти вужудга келган эди. Мадаминбек Шўро ҳукуматига эмас, балки бу ҳукуматга жойлашиб олган мансабпараст, шахсиятпараст ғаламисларга қарши курашни уз олдига мақсад қилиб олган эди. Аммо Шўро ҳукумати маҳкамаларида ўтириб олган ва тор шахсий манфаати йўлида ҳеч нарсадан тоймайдиган, имон-эътиқодининг тайини йўқ одамлардан қутилиш учун қуролланган кишилар, албатта, бўлиши кераклигини билар, шунинг учун ўз отрядини янги ҳокимиятда адолат тикланиши учун кафолат воситаси деб ҳисобларди. «Агар одамлар менга қарши чиқса, дарров Шўро ҳукуматига бўйин эгаман», дейди у. Бу билан Шўро ҳукумати номидан келган саккиз вакил ичида битта ўзбек — вилоят инқилобий қўмитасининг раиси Хўжаевга киноя қилиб, сенлар халқ номидан гапиришга ҳаққинг йўқ, сенга ўхшаган ландовурлар туфайли Туркистон халқлари ўз буюклиги, миллий мустақиллиги ва ғуруридан маҳрум бўлиб боряпти, демоқчи бўлади. Демак, Мадаминбек тушунчасида халқ оммаси қўллаб-қувватламайдиган ҳокимият вакилининг давлат ишларида иштирок этиши, маънавий-ахлоқий нопоклик аломатидир. Унинг наздида, миллатга зулм ўтказиш, бир миллатнинг иккинчи миллат устидан зўравонлик ўрнатиши адолатсизликдир.\nМадаминбекнинг ўша протоколда ифодаланган қуйидаги сўзларига эътибор беринг: «Мен Марғилондан чиққанимда, талон-торож билан шуғулланиш ва қўмондон бўлишни мақсад қилган эмасман. Чиқишимга сабаб — Шўро ҳукумати вакилларининг аҳли исломга (маҳаллий халққа демоқчи — И. К.) ўтказган муносабатларидаги адолатсизликларидан анчайин хўрланишим бўлди». Демак, Мадаминбекнинг Энг биринчи талаби Шўро ҳукумати одамларини адолатли бўлишга ундаш, зўравонликка барҳам бериш, амалда халқ ҳокимиятини барпо этиш эди. «Шўро ҳукумати» тушунчаси Мадаминбек талқинида адолатни қарор топтириш воситаси, Қизил Армия қўмондони вакили Веревкин-Рахальский тушунчаси бўйича янги, янада макрлироқ рус империясини қарор топтириш воситаси эканини музокаралар мазмунидан сезиш қийин эмас.\nМадаминбекнинг сулҳга келишини қўрқоқлик аломати сифатида талқин этиш ўринсизлигининг яна бир жиҳати бор. Ўша давр ҳужжатларига асослансак, Мадаминбек ўша давр ижтимоий-сиёсий вазиятидан келиб чиқиб сулҳ тузишни мустақилликни сақлаб қолишнинг бирдан-бир тўғри йўли деб билади, Шўро раҳбарларининг иккиюзламачилик сиёсатига миллий қўшин ёрдамида аста-секин барҳам берилишига умид боғлайди. Мадаминбек ўзбек халқининг энг яхши анъаналарини музокаралар давомида ҳам намоён этди. «Биз,— дейди у,— талон-торож билан шуғулланмаганмиз, шу туфайли тавба қилишимизга ҳожат йўқ». Мадаминбек қўйган талаблар миллий-демократик (социалистик эмас) характерга эга. Агар совет ҳокимиятининг миллатларнинг ўз такдирини ўзи белгилаш тўғрисидаги Декларацияси иккиюзламамиликка асосланмаганда, «босмачилик» ҳаракати 20-йиллар бошидаёк барҳам топар, Туркистон халқлари тинч меҳнатга ўтиб, бошқа халқлар билан дўстона ҳаёт кечиришга азми қарор қилган бўлур эдилар.\nДавра суҳбатида «Яраш битими ҳеч қандай аҳамиятга эга бўлмаганлиги учун бошқа беклар Мадаминбекни хоинликда қоралашди. Холхўжа қўрбоши Учқўрғон теграсида Мадаминбек билан жангга киришиб, уни қатл этди, дейилади, Бу фикрлар тарихий ҳақиқатга тўғри келмайди. Чунки Холхўжа отряди 50—60 кишидан иборат бўлиб, Мадаминбек қўшинларига бардош бера олмас эди. Сўнгра, у Шермуҳаммадбек (Кўршермат) қўшинига бевосита бўйинсунар, унинг ижозатисиз бу хунрезликка қўл ура олмас эди. Шуни эътиборга олиш керакки, 1920 йил 6 март битими лойиҳа бўлиб, у келаси музокаралар учун негиз бўлиб қолиши керак эди. Чунки Мадаминбек, Веревкин-Рахальский ҳукумат бошлиғи эмаслигини, бундай битимни имзолашга ваколати йўқлигини биларди.\nМадаминбекнинг рафиқаси Саодатхон ая Абдураззоқованинг айтишича, Мадаминбек «Марғилонга Фрунзе келади, эртага мен у билан учрашаман, деб гап топиб келди. Марғилон томонидан Фрунзе, Тошлоқдан эса Мадаминбек ўз қўшинлари билан келишиб, ҳозирги Тошлоқ ноҳиясидаги пахта тозалаш заводи ёнидаги кенгликда учрашадиган бўлишибди». Саодатхон ая ўзи ҳам бу тантанали учрашув гувоҳи бўлганини айтади: «Икки саркарда қучоқлашиб кўришишди. Суратга тушишди (ўша дақиқалар акс эттирилган суратлардан бири Шоҳимардонда, яна бири эса Андижондаги музейда сақланаётир). Бу чинакам тарихий воқеа эди». (М. Абдураҳмонов. Мадаминбекнинг рафиқаси. «Ёш ленинчи», 1990 йил, 11 апрель сони.)\n1964 йили Ўзбекистон ССРнинг 40 йиллигини нишонлаш учун ўлкамизда Совет ҳокимиятини ўрнатишда жонбозлик кўрсатганларни излаб топиш, уларничг хизматларини муносиб ёритиш журналистлар олдига вазифа қилиб қўйилган эди. Шу аснода кўп одамлар билан гаплашиш, тарихий ҳужжатлар билан танишиш имконига эга бўлган эдим. Мадаминбек ва Кўршермат тўғрисида ҳам маълумотлар тўпланди. Давр талабига мувофиқ, Мадаминбекни қонхўр, босқинчи, каллакесар, ўзбек халқига кўп озор берган шахс сифатида ёритишим керак эди. Фуқаролар уруши иштирокчилари билан кечган суҳбатларда Мадаминбек шундай разил одам бўлмаганлигига ишонч ҳосил қилдим. Бироқ, тарихий ҳақиқат қандай бўлса, ўшандек ёзиш у пайтларда мумкин эмас эди. Шунинг учун Мадаминбек ҳақидаги маълумотлар эътиборсиз қолди. Аммо қачонлардир керак бўлиб қолар, деган ниятда Аҳрорхўжа Мақсудхўжаев (машҳур санъаткор Нурхоннинг поччаси, яъни аммасининг эри) билан қилган суҳбатимни сақлаб қўйган эдим.\nАҳрорхўжа эшон 1887 йили Марғилонда туғилган, 11 ёшида онаси, 25 ёшида отасидан жудо бўлган. Отаси ва саккиз амакиси милтиқсоз бўлиб, улар Худоёрхон қўшинларига айри (пилта) милтиқ ва қилич ясаб беришар экан. Бир урушдаги ғалабадан сўнг, Худоёрхон унинг милтиқсоз бобосига Марғилондан ер инъом этган. Улар ўша яйдоқ ерда деҳқончилик, чорвачилик билан шуғулланишган. Ана шу жойлар ҳозиргача Милтиқсоз маҳалласи деб атаб келинади. Октябрь тўнтаришидан кейин алғов-далғов замонлар бошланиб, милтиққа эҳтиёж янада кучайиб кетди. «Босмачилар» уни ўзлари билан олиб юришар, бузилган милтиқларини тузаттиришарди. «У пайтлар жуда мураккаб эди,— деди Аҳрорхўжа ака,— ким ҳокимият тепасига қолишига оми халқнинг ақли етмасди, одамлар жон сақлаш ниятида гоҳ «тўртинчилар» (советлар тарафдорларини шундай дейишарди) томонига, гоҳ беклар томонига ўтиб турарди».\nБир мудҳиш воқеа туфайли Мадаминбек отасининг ҳунарига қизиқмади. Бақувват, эпчил, иродали йигит бўлганидан у одамларнинг корига яраб, оғирини енгил қилиб, ўз тирикчилигини ўзи ўтказа бошлади. Хар пайшанба ва якшанба кунлари Марғилоннинг Ўрдатагисидан тортиб Гўраввалгача чўзилган катта бозорига ишлайман деганга иш топилади. Бозорда нима кўп, гап кўп. Мадаминбек юмушларни бажариш асносида эшитган ҳар бир гап, янгиликни ўзича мулоҳаза қилиб борарди.\nМадаминбек бу ерда кўпгина улфатлар орттирди. Улар орасида анчайин шўх, қувноқ йигитлар ҳам бор эди. Кунларнинг бирида улфатлари билан Скобелев (Фарғона)га боришганида, у қимор ўйнашди. Бешболалик Отабой ғиштчи деган бой бўлиб, унинг мулла Сулаймон деган маҳрами билан Мадаминбек гап талашиб, жанжаллашиб қолди. Бу воқеадан хабар топган Отабой ғиштчи «Ҳап сеними», деб қўйган экан. Шу воқеадан бир ҳафта ўтгач, Мадаминбеклар хонадонига миршаблар бостириб келиб, тинтув ўтказишди ва ҳовлида уюб қўйилган маккапоя орасидан бир милтиқ топишди, Мадаминбекни ҳибсга олишди. Судда Мадаминбек Умархез деган кишининг бозор растасидаги дўконидан нарсаларини ўғирлаганлиги, қонунсиз милтиқ сақлаганлиги гўё исбот бўлди. Шу туфайли чор суди уни Сибирга сургун қилиш ҳақида ҳукм чиқарди.\nМадаминбек Сибирдан бир тўппончани яшириб олиб келган эди. Унинг фикри-зикри Отабой ғиштчининг маҳрами, қотил ва ўғри, Мулла Сулаймондан қасос олиш эди. Кунларнинг бирида Қиргули мозори ёнидаги қувур тагида пойлаб ётиб, уни кечаси отиб ташлади ва қуролларини эгаллаб олди.\nУ пайтлар шаҳарда ревком деган ташкилот тузилиб, унга Абдураззоқ закўнчи бошчилик қиларди. Унинг марғилонлик кўзга кўринган бой Саидаҳмадхўжа билан оралари бузилиб қолди. Саидаҳмадхўжа ўз мол-мулки мусодара бўлишини Абдураззоқ закўнчидан кўрди ва Миродилбойга ялиниб-ёлвориб уни ўлдириш пайига тушди. Мадазим бошлиқ бир тўда босқинчилар Марғилоннинг Чорчинор маҳалласидаги ҳовлида ревком раиси Абдураззоқ закўнчини сўйиб кетишгани ҳақидаги шумхабар шаҳарга яшин тезлигида тарқалди.\nАбдураззоқ закўнчининг ўлдирилиши, маҳаллий ҳокимиятнинг қотилларни топиш ва жазолаш учун шошилмаётгани марғилонликлар ғазабини ошириб юбораётган эди. Шу жиҳатдан Мадаминбек Саодатнинг шартига рози бўлди. У Мадазимдан шубҳа қилди ва йигитлари билан жамланиши мумкин бўлган жойга тўсатдан ҳужум қилиб, жами йигитни қуролсизлантирди. Сўроқ-саволда Абдураззоқ закўнчини Исҳоқ қўйчи бўғизлагани ва Мадазим бу ишга бошчилик қилганлиги маълум бўлди. Мадаминбек Ўрдатагига одамларни тўплаб, шариат қозиларининг ҳукмига биноан халойиқ олдида Исқоқ қўйчини отиб ташлади.\n1918 йилдан аҳвол тобора ёмонлашиб борди: нарх-наво кун сайин ошарди, ўғрилар, босқинчилар кўпайиб, деҳқонлар, чорвадорлар, ҳунармандларга ҳам кун бермас, янги ҳукумат эса тизгинни қўлдан чиқариб юборган избошчига ўхшарди. Ҳар-ҳар жойда ўз-ўзини ҳимоя қилиш отрядлари тузила бошлади. Унга албатта ҳалол-пок одамлардан ташқари ашаддий ўғрилар, қароқчилар, чўнтаккесарлар, қиморбозлар ҳам кириб олишарди. Зеро, бу тоифа одамлар нисбатан дадил ва таваккалчи бўлади. Қўқон мухторияти ағдариб ташлангач, арман дашноқларининг таъсири кучайиб кетди, хунрезлик авжига минди. Ўша кезларда мухгор жумҳурият вакили Т. Рисқулов Туркистон марказий ижроия комитетининг раиси А. Казаковга бундай деб ёзган эди: «Фақатгина уездларда эмас, балки шаҳарларда ҳам ҳақиқий Совет ҳокимияти мавжуд эмас». Унинг таъкидлашича, икки қизил аскар (рус ва арман) сартларнинг уйига бостириб кириб, ота-оналари кўз олдида қизларнинг номусига тегишган, бироқ қўмондон Плотников уларга нисбатан айтарли чора кўрмаган. «Андижонда,— дейди Рисқулов,— арманлар қишлоқлардан жуда кўплаб сарт қизларини олиб келиб, уларни ўз хусусий буюмига айлантирганини аниқладик. Дашноқлар ўқни тежаб қолиш мақсадида гуноҳсиз мусулмонларни аёвсиз чопишган, аёлларнинг номусини топтаб, ғазаб билан: «Агар Оллоҳ қудратли бўлса, сенга нажот берсин», дейишган. Ана шу хунрезлик кетаётган пайтларда «Скобелевда бутун-бутун ташкилотлар ва ижроия комитетлари ичкиликбозлик билан шуғулланишган… Партия ташкилотлари кўплаб зиён келтирадиган турли-туман нолойиқ унсурлар билан ифлосланган, ичкиликбозлик, порахўрлик оддий ҳолга айланган». Рисқулов ўз мактуби охирида бундай дейди: «Совет ҳокимияти, ўртоқ Казаков, бизга қимматга тушди. Ҳаддан ташқари тартибсизликларни кўриб, юрак сиқилади ва қалбда кучли оғриқ пайдо бўлади».\nМана шундай ёвузликлар авжига минган пайтда Мадаминбек сингари эл-юрт фарзандлари лоқайд қараб туролмасди. Аммо 40—50 кишилик бир нави қуролланган отряд, Қизил армия қўмондонлигидан мадад олиб турган арман дашноқларига дош бера олмас, устига-устак Мадаминбекка қарши ички кучлар ҳам кўпайиб бораётган эди. Бирдан-бир чора сифатида Мадаминбек энг қўрқмас, ботир ва фидойи йигитларни атрофига йиғиб, ҳарбий машқларнинг мунтазам ўтказилишини йўлга қўйди. Бунда совет ҳокимиятидан норози бўлиб, Россиядан кўчиб келган рус зобитлари кўп ёрдам бердилар. Мадаминбек Марғилон, Наманган, Андижон, Ўш томонларга одам юбориб, умумий душманга қарши бирлашиб курашишга, халқнинг осойишта яшаши ва ишлашини таъминлашга даъват этди. Балиқчидан Мамажон бойвачча, Икки сув оралиғидан Бойтуман ҳожи, Ўшдан Холхўжа, Булоқбошидан Муллажуман, Валикдан Миркарим ўғри, Нурулла махсум, Абдуллажон, Учқўрғондан Назариддин мингбоши, дошмонлик Тўхтавой понсод, Қумариқдан Болта қўрбоши, ёзёвонлик Юсуф полвон, Қорасоқолдан Эргаш, Қоратепадан Қурбон, Варзакдан Абдуллажон ва бошқалар Мадаминбек атрофига уюшдилар. Улар Мадаминбек муҳрига биноан белгиланган ҳудудларда тартиб-интизомни йўлга қўйишни ўз гарданларига олдилар. Рус зобитлари ёрдамида ва афғон мужаҳҳидлари иштирокида уруш ҳаракатларининг замонавий усуллари ҳам ўзлаштириб борилди. Мадаминбек ўз муҳофазасига олган жойларда тартиб бузувчилар, босқинчилик, ўғриликлар жазосиз қолмас эди. Агар у қароргоҳи — Гарвадан Марғилонга тушмоқчи бўлса, Қизил армия командирларига телефон қилар, улар ўз қисмларини гарнизондан чиқармай туришарди. Айтишларича, Мадаминбек мактабларга кириб, болаларни яхши ўқишга даъват этар, сизларга Туркистон катта умид билан қараяпти, деган гапларни бот-бот такрорлар экан. Унинг ақидасича, агар Шўро идоралари ёмон ниятли, баднафс, имонсиз одамлардан тозаланса, ҳокимият маҳаллий халқ қўлига берилса (ҳокимият руслар қўлида эди) адолат тикланар эди. Давлат муассасалари қилиши мумкин бўлган ёвузликларни тийиб туриш учун қуролланган халқ кучи керак, деб ҳисобларди у.\nМадаминбек отряди Фарғона водийсида ҳаракат қилаётган озодлик кучлари орасида энг таъсирлиси эди. Аслида 1919—1922 йилларда реал ҳокимият Мадаминбек қўлига ўтган эди. Аҳоли солиқни ҳам, асосан, Мадаминбек тайинлаган қўрбошиларга берар эди. Водийдаги уламолар, шариат пешволари тўпланиб, Мадаминбекни «амирал-муслимин», яъни ислом қўшинлари бош қўмондони этиб тасдиқлагани, Қизил армия қўмондонлигининг фақат у билан тенглик асосида сулҳ тузиш тўғрисида музокаралар олиб боришга рози бўлгани ҳам тасодифий эмас эди.\nБиринчи жаҳон уруши, Октябрь тўнтаришидан кейин нодон ва иккиюзламачи сиёсатчиларнинг айби билан авжига минган фуқаролар уруши халқнинг тинка-мадорини қуритиб юборди. Хўжалик издан чиқиб кетди. Очарчилик бошланди. Ҳунармандчилик, деҳқончилик ва чорвадорлик асосий касби бўлган Туркистон аҳолисининг тинч ва осойишта меҳнат қилишидан бошқа орзуси йўқ эди. Совет ҳукумати жойларда йўл қўйилган жиддий хатоларни инобатга олиб, «босмачилик» деб аталган ҳаракатга муносабатни ўзгартира бошлади. Жумладан, Туркистон Фавқулодда Комиссияси фаолиятига салбий баҳо берилди. Ҳарбий доираларда эса «босмачилик»ни зўрлик билан эмас, балки сиёсий ёнберишлар орқали тугатиш мумкин, деган фикр тобора мустаҳқамланиб бормоқда эди.\n…Ўзи халқ орасидан чиққан, кўп машаққатларни бошидан кечирган, босиқ, мулоҳаза билан фикр юритадиган, бошқаларнинг сўзига обдон қулоқ солиб, кейин хулоса чиқаришга одатланган, гап орасида «шунақами, оғайни» дея маъноли қараб, бошини қимирлатиб турувчи, дангал гапни ёқтирувчи, дагар бир одам эди Мадаминбек. Одамлар унга ёлғон хабар беришга ботинолмасди. Совет ҳукуматининг ваъдалари ҳам қандайдир умид бағишлар, айниқса Лениннинг мусулмон халқларига қарата йўллаган мактуби Мадаминбек талабларининг айни ўзидек янграрди. Лекин у бир нарсага тушунмасди: нега бу руслар Ленинни йўлбошчи, доҳий деган ҳолда Фарғонада унинг айтганларининг тескарисини қилишмоқда. Эҳтимол, қандайдир англашмовчилик бўлаётгандир?..\nАна шу мулоҳазалар уни сулҳ ҳақида музокаралар бошлашга мажбур этди. Дастлабки музокараларда унинг талаблари ҳисобга олинган бўлса-да, бироқ уни ҳукумат тасдиқламади. Шу тариқа уруш ҳаракатлари давом этаверди. Озодлик қўшинлари муайян гарнизонда туришмаган. Уларнинг асосий қисми қурол-аслаҳаларини яшириб, ҳунармандчилик, деҳқончилик, чорвачилик билан шуғулланаверишган. Лозим бўлган пайтда улар чақирилганда, зудлик билан белгиланган жойга етиб келган. Улар маҳаллий шарт-шароитни яхши билишгани ва қизил аскарлар ичида айғоқчилари етарли бўлгани, ҳатто ревкомнинг айрим аъзолари ҳам пинхона равишда озодлик кучлари томонида тургани туфайли қизил аскарларга жуда қаттиқ ва катта талофатлар етказганлар. Аксинча, совет давлати вакиллари улар билан сулҳ музокаралари олиб бормас эди.\nМазкур китобда яна бундай сатрлар бор: «Холхўжа эшон. Ўш шаҳридан. Кўнгли қора, кийначи, Шермуҳаммадбек амрига биноан ҳамоқат (аҳмоқлик) қилди. Ва кийна туғёнидан Муҳаммадаминбекни қатл қилди».\n…Бек ва қўрбошиларнинг кўпчилиги сулҳ заруратини, урушни давом эттириш фойдасиз эканини тушунишди. Аммо улар ичидаги мутаассиблар, узоқни кўра билмайдиган, маишатга берилганлари Мадаминбекни хоинликда, исломга хиёнат қилишда айблаб чиқишди. Шулардан бири Шермуҳаммадбек бўлиб, унинг ихтиёрида 2 минг нафар йигит бор эди. Шунинг учун Мадаминбек Шермуҳаммадбек ҳузурига бир неча бор одам жўнатиб, шу вазиятда сулҳ Туркистон озодлигини сақлаб қолишнинг бирдан-бир тўғри йўли эканини тушунтиришга уннаб кўрди. Саодатхон ая бундай эслайди: «Бек билан ўзим гаплашишим керак», деб Кўршермат ҳар гал Мадаминбек одамларини қайтариб юборарди. Бир кун Мадаминбек Кўршермат билан учрашиш учун йўлга чиқмоқчи бўлганида, кўпчилик норозилик билдирди. Бироқ бир сўзли Мадаминбек ўз сўзидан қайтмади».\n…Гарвада қиморбозлик авжига чиққан пайт. Қотмадан келган, буғдойранг, анча жасоратли кўринган бир йигит қимордан ютаверди. Буни кузатиб турган Мадаминбек унга шундай деди: «Ука, кўп мард йигит кўринасиз, халқимиз озодлиги учун менинг йигитларим сафига қўшилмайсизми?». Шермуҳаммадбек бу таклифга рози бўлди.\nУ милтиқ отишни яхши билмаганидан, Шаҳрихон яқинида бўлган жангда милтиқнинг лўкидони (затвори) орқага қайтиб, ўнг кўзини қаттиқ шикастлантирди. Мадаминбек уни Гарвага олиб келди. Кейин Балиқчига юбориб, докторга даволаттирди. Бироқ Шермуҳаммадбек кўр бўлиб қолди. Бу тажанг, чўрткесар одамни орқаваротдан «Кўршермат» деб атай бошладилар. Мадаминбек унга кўп мурувватлар кўрсатди. Аввал ўнбоши, кейин ўзига ўринбосар этиб тайинлади. Кураш, жанг майдонидаги ғалаба қувончлари, омадсизлик ўкинчларини бирга татиш уларни мустаҳкам дўст қилиб қўйган эди. Уламолар гувоҳлигида Мадаминбек билан Шермуҳаммадбек «Қуръон»ни ўртага қўйиб, бир-бирларига доим содиқ қолиш, қиёматли ака-ука бўлиш учун онт ичишди. Тарихдан маълумки, чин мусулмон одам ўлса ўладики, аммо «Қуръон» ўртага қўйиб ичилган онтни асло бузмайди. Мадаминбек эса Кўршерматни чин мусулмон, деб билар эди.\nМадаминбек ўз йигитлари ва рус отряди билан Қизилқияга йўл олди ва Кўршерматни Учқўрғонга музокара олиб бориш учун чақирди. «Ўзингиз келинг, бу ер тинчроқ гаплашгани», дейди Кўршермат. Бошқа чора қолмагач, Мадаминбек узунҳовузлик Абдували мингбоши, сўхлик Деҳқонбойвачча, шахсий мирзоси, битта қизил аскар — жами саккиз киши бўлиб, Кўршермат ҳузурига боришди. Кўршермат Дардоқ деган қўрбошини Майдон деган жойга, Тешавойни Учқўрғонга чиқаверишдаги даранинг олдига ўз йигитлари билан қўйган эди. Дардоқ қўрбоши Мадаминбек ҳузурига қучоқ очиб, пешвоз чиқди ва қучоқлашиб кўришаётиб, унинг қўлини боғлаб олди. Сулҳпарвар делегациянинг ҳаммасини ҳибсга олдилар. Мадаминбекни тегирмон устига қурилган болоҳонага чиқариб, боғлаб қўйишди. Сой пастида турган Аҳрорхўжа акани Мадаминбек имо билан чақириб, «Шермуҳаммадбекка айтинг, мени ўлдирмасин, «Қуръон» уриб, ўзи ҳам, йигитлари ҳам қирилиб кетмасин», дейди.\nКўршермат ўз ихтиёридаги уламолар билан маслаҳатлашганида улар бу ишни сиз эмас, Холхўжа бажарса, шунда қасамингизни бузмаган бўласиз, деб шариат номидан маслаҳат беришган.\nБу воқеадан олти ой муқаддам хотин устига хотин олиб (жами 19 хотини бор эди), маишатдан боши чиқмай қолган Холхўжага Мадаминбек шундай деган эди: «Биз ватанни озод этиб, динимизни сақлаб қолиш учун курашяпмизми ё маишатбозлик учунми?». Шунда кайфи бор Холхўжа Мадаминбекни ҳақорат қилиб: «Менинг шахсий ишимга нега тумшуғингни суқаверасан!» деган экан. Мадаминбек уни қуролсизлантириб, йигитларини олиб қолиб, ўзини ҳайдаб юборганда, у Кўршермат ёнидан паноҳ топганди.\nХолхўжа Мадаминбекни Сурматошга олиб чиқди ва Соқи деган жаллодга уни суйишни буюрди. Қўл-оёғи боғланган Мадаминбекни Соқи оёғи остига олиб, «бисмиллоҳир раҳмонир раҳим, омин, оллоҳу акбар» дея, қиблага қараб фотиҳа қилгач, чап қўли билан ўлжасининг бошини қайирди ва бўйнига пичоқ тортиб юборди. Холхўжа Мадаминбекнинг калласини ҳуржунга солиб, Назар деган йигитдан Тўйчи ва Қоравой қўрбошиларга жўнатиб юборди. Улар Мадаминбек калласини Қизил армиянинг махсус бўлимига олиб боришгач, у жойда буни мамнуният билан қарши олишди.\n— Катта бир душмандан қутилдик, хуржунга беш мингта ўқ солиб, каллани қайтариб юборинглар. Биз фурсат билан чиқиб борамиз,— дейишади махсус бўлимдагилар.\nСаодат ая айтади: «Мадаминбекнинг содда, бироқ ўткир нигоҳларида қандайдир сирли маъно ҳукмронлик қиларди. У меҳрибон, тўғрисўз, кўп оғир кунларни бошидан кечирган, оқ подшо турмасида жабр тортган дардли ва лекин ғоят мард инсон эди. Мана шу мардлик хислати Мадаминбекни нобуд қилди, десам сира муболаға бўлмайди. Унинг тегирмон қуриб, қарилик гаштини суриш ҳақидаги орзулари ушалмай қолди».\nТумшуғидан наридаги нарсани кўролмайдиган, мансабпараст, қасамхўр, кўрнамак, имонсиз, маишатпараст, гина-кудуратчи, хоин-соткинлар душманлар тегирмонига сув қуйиб, тарихнинг энг қалтис, бурилиш нуқталарида халқнинг чинакам қаҳрамонига айланган Мадаминбек сингари фидойиларини ўлдирганлар ёки уларни четга суриб қўйиб, ўз ватанларига, халқларига хиёнат қилганлар.\nБу ҳақиқатни бугунги кунда ҳар бир киши теран англаб етмоғи даркор. Аксинча, мустақилликни қўлга киритган жумҳуриятимиз йўгр яна тўсилиб қолиши мумкин.\nМустақиллик пойдеворлари мустаҳкам бўлиши учун ҳар қандай гина-кудуратларни бир четга йиғиштириб қўйиб, моддий ва маънавий кучларимизни бирлаштиришимиз, шу бирлик руҳини барқарор қилишимиз керак. Мадаминбекларнинг порлоқ хотираси, уларнинг исёнкор руҳлари ҳаммамизни шунга чорлаётир. Ана шундагина бизнинг ўзбеклигимиз, маданиятимиз, миллат сифатида шаклланганимиз дунё халқлари кўз ўнгида яққол гавдаланади.\nИброҳим Каримов, фалсафа фанлари номзоди, доцент\n← Аввалги Аввалги Маҳкам Маҳмудов. Форобий ва Арасту “Поэтика”си\nКейинги → Кейинги: Лидия Авилова. Бир умрлик муҳаббат (биографик қисса)


Fergana.uz - ВИЛОЯТИМИЗДА “КУМУШ ТОЛА” ХИРМОНИ КУНДАН КУНГА ЮКСАЛМОҚДА amCharts examples\n2022-05-18 09:13:17 96\nТаъкидлаш жоизки, жорий йилда вилоятда пилла етиштириш мавсумида 39 168 қути ипак қурти парваришланиб, 2233 тонна пилла хом ашёси етиштириш режалаштирилган.\nШу мақсадда вилоятнинг шаҳар ва туманларидаги 4923 та фермер хўжаликлари билан 8 та пиллачилик кластерлари ўртасида 39 минг 168 қути пилла етиштириш бўйича контрактация шартномалари ҳамда фермер хўжаликлари билан 32 минг 778 нафар қурт боқувчилар ўртасида 33 672 қутига ички меҳнат шартномалари тузилган.\nОзуқа базасини тўлиқ шакллантириш учун бу йил вилоятда 16 миллион туп тут кўчатлари экилиши таъминланди.\n- Қишлоқ хўжалигида алоҳида аҳамиятга эга бўлган пиллачилик тармоғи жадал ривожланиб, экспорт имкониятлари йилдан йилга яхшиланиб бормоқда, - дейди вилоят “Агропилла” МЧЖ бошқаруви раиси Мақсуджон Қосимов. – Эътибор ва рағбат соҳа ривожини таъминлаш, аҳолининг доимий даромад манбаига эга бўлишига хизмат қилмоқда.\n“Риштон агропилла” МЧЖ томонидан жорий йилда 1933 қути ипак қурти парваришлаб, 110 тонна “кумуш тола” етиштириш мақсад қилинган. Бунинг учун 11 та инкубаторийлар ташкил этилиб, сифатли уруғ етиштирилди.\n- “Нурли тонг силк” пиллачилик кластери билан ҳамкорликда мавсумда қарийб 4,5 мингта иш ўрни яратишга эришилади, - дейди “Риштон агропилла” МЧЖ раҳбари Элмурод Ниёзов. – Ҳозирги кунда пилла ҳосилини йиғиб олиш ишлари уюшқоқлик билан олиб бориляпти. Ҳар бир килограмм ҳосил учун 24 минг 700 сўмдан нақд пул берилади. Шунингдек, пилла боқувчиларга алоҳида пластик карта очган ҳолда, ҳар бир килограмм ҳосилга 5 минг сўмдан давлат субсидия маблағи тушириб берилиши чора-тадбирлари кўрилмоқда.


“Реал” трансфер бозорини “портлатади” - Penalti.uz | Футбол янгиликлари олами!\n00:10 "А" Серия. "Кротоне" – "Милан" 0:2 (видеошарҳ) 35 0 Видеолавҳалар\n00:04 Фабрегас "Барселона"ни кескин танқид қилди 72 0 Янгиликлар\n23:54 "Бунёдкор" меҳмонда "Қўқон-1912"га қай тарзда мағлуб бўлди? (видеошарҳ) 32 0 Видеолавҳалар\n23:45 Моуриньо: «ФАни танқид қилганим учун жарима тўлашдан кўра, хайрияга пул беришни афзал кўраман» 38 0 Янгиликлар\n23:38 АПЛ. "Манчестер Сити" – "Лестер Сити" 2:5 (видеошарҳ) 43 0 Видеолавҳалар\n23:30 АПЛ. "Тоттенхэм" – "Ньюкасл" 1:1 (видеошарҳ) 38 0 Видеолавҳалар\n23:24 «А» Серия. «Наполи» ўз уйида «Женоа» дарвозасига жавобсиз 6та гол урди 42 0 Янгиликлар\n23:17 "А" Серия. "Милан" сафарда ишончли ҳисобда ғалаба қозонди 39 0 Янгиликлар\n23:04 "Барселона" – "Вильярреал". Месси, Коутиньо – Кубо, Алькасер асосий таркибда 48 0 Янгиликлар\n22:36 АПЛ. 7та гол киритилган баҳсда «Манчестер Сити» «Лестер»га йирик ҳисобда мағлуб бўлди. Вардидан ҳет-трик 46 0 Янгиликлар\n21:40 Хави: "Бугун футбол адолатсиз эди" 88 0 Янгиликлар\n21:27 ОЧЛ. Хави ва "Ас Садд" мусобақа билан хайрлашди 55 0 Янгиликлар\n21:15 "Атлетико" "Гранада"ни тор-мор этди. Суаресдан дубль+пас 91 0 Янгиликлар\n21:07 Бундеслига. «Бавария» сенсацион тарзда йирик ҳисобда мағлубиятга учради 85 0 Янгиликлар\n20:06 "Тоттенхэм" ўз уйида очко йўқотди 70 0 Янгиликлар\n19:51 Суперлига. "Сурхон" сафарда "Машъал"ни мағлуб этди 55 0 Янгиликлар\n19:48 АПЛ. "Лидс" сўнгги дақиқалардаги гол эвазига "Шеффилд Юнайтед"ни мағлуб этди 67 0 Янгиликлар\n19:27 РПЛ. "Ростов" сафарда қийин ғалабага эришди 70 0 Янгиликлар\n12:22 Рамос Ла лигада кетма-кет 17 мавсумдан буён гол урмоқда 83 0 Янгиликлар\n12:16 Зидан: «Куртуанинг сэйвлари «Бетис» билан ўйин якуний натижасига таъсир кўрсатди» 96 0 Янгиликлар\n11:58 Дест бугун Барселонага учиб келади 87 0 Янгиликлар\n07:20 Ла Лига. "Бетис" – "Реал Мадрид" 2:3 (видеошарҳ) 80 0 Янгиликлар\n07:11 Питер Хюистра: «Ўз минтақамизда энг кучли тўрт жамоа орасига кирдик» 135 0 Янгиликлар\n07:05 Ла Лига. «Реал» сафарда «Бетис»ни мағлуб этиб, мавсумдаги илк ғалабасига эришди 93 0 Янгиликлар\n06:47 Ўзбекистон терма жамоаси Ироқ билан ўйнаши мумкин 83 0 Янгиликлар\n06:33 ОЧЛ. «Пахтакор» - «Истиқлол» - 2:1 (видеошарҳ) 102 0 Видеолавҳалар\n06:24 АПЛ. «Вест Бромвич» - «Челси» - 3:3 (видеошарҳ) 71 0 Видеолавҳалар\n06:17 ОЧЛ. «Пахтакор» чорак финалга чиқди! 144 0 Янгиликлар\n06:11 АПЛ. «Челси» 3та тўп фарқидаги мағлубиятдан чиқиб кетди 92 0 Янгиликлар\n06:03 Футболчилар ижтимоий тармоқларда 75 0 Фотолавҳалар\n05:54 Sport TV телеканалининг 27 сентябрь кунги кўрсатувлар дастури 95 0 Янгиликлар\n05:51 Futbol TV телеканалининг 27 сентябрь кунги кўрсатувлар дастури 147 0 Янгиликлар\n20:05 «Брайтон» дарвоза тўсин ва устунларини нишонга олиш бўйича АПЛ рекордини ўрнатди 83 0 Янгиликлар\n19:59 АПЛ. "Брайтон" – "Манчестер Юнайтед" 2:3 (видеошарҳ) 82 0 Видеолавҳалар\n19:47 "Манчестер Сити" футболчиси машғулотларга қайтди 71 0 Янгиликлар\n19:39 Ла Лига. "Валенсия" – "Уэска". Жамоаларнинг бошланғич таркиблари қандай? 53 0 Янгиликлар\n19:08 "Ювентус" дарвозабони коронавирусга чалинди 76 0 Янгиликлар\n16:35 "Барселона" икки "қария" ҳужумчилар трансферидан воз кечди 151 0 Янгиликлар\n“Реал” трансфер бозорини “портлатади”\n“Реал” пандемия туфайли жорий трансферлар бозорида иштирок этмаслигини маълум қилган.\nБироқ, мадридликлар келаси йили жуда катта трансферларни амалга ошириш учун ҳозирдан тайёргарлик кўрмоқда.\n“Қироллик клуби” раҳбарияти келаси ёздаги икки трансферга қарийб 300 миллион евро ажратганини маълум қилди.\n“Реал” ёзда Килиан Мбаппе ва Эрлинг Холандни олишни мақсад қилган. “Боруссия” норвегиялик ҳужумчи билан тузган шартномасида унинг 75 миллион евро миқдоридаги бадал пули белгиланган банди 2021 йилдан амал қилиши қайд этилган. Мадридликлар ўша муддат келиши кутмоқда.\n“Қироллик клуби” дунёнинг энг қиммат футболчиси ҳисобланган Килиан Мбаппе учун ПСЖга 200 миллион евро таклиф қилмоқчи. Кейинги мавсум якунида Мбаппенинг ПСЖ билан шартномаси тугашига бир йил қолади. Агар франциялик ҳужумчи янги битимни имзоламаса, “Реал” Мбаппени 200 миллион евродан арзонга ҳам қўлга киритиши мумкин.\nМбаппе ҳам, Холанд ҳам ўз олдига юқори мақсадларни қўйган ва мунтазам равишда чемпионлик ва Чемпионлар лигасида ғолиб чиқишда катта тажрибага эга буюк клубларда тўп суришни орзу қилади.\n08.09.2020, 05:53 334 0\nМадриднинг икки буюк вакиллари 2018-йилнинг январигача ҳар қандай трансфер учун расман таьқиқ олди.\n“Реал” трансфер ойнасини “портлатмоқчи”! Неймар учун 450 миллион евро таклиф қилади!\n"Арсенал" қишда трансфер бозорига кирадими? Артета жавоб берди


Қош қўяман деб... / CHAMPIONAT.asia\nТеглар : ПФЛНасафНормативПФЛ қарори\nҚаршининг "Насаф" клуби атрофида айланаётган гап-сўзлардан мухлисларнинг хабари бор.\nКеча сайтимиз ходими Шаҳбоз Беғамов "Насаф" - "Навбаҳор" баҳси арафасида юзага келган ҳолат юзасидан кичик журналистик суриштирув ўтказиб мақола ёзди. Гап шундаки, 8 июль куни бўлиб ўтган Суперлиганинг 16-тур доирасидаги "Насаф" - "Навбаҳор" учрашуви бошланишига тахминан икки-уч соат вақт қолган пайтда "Насаф" ПФК спорт директорига ПФЛ ходими томонидан қўнғироқ бўлган ва "Насаф"нинг уч футболчиси (Мақсуд Каримов, Умар Эшмуродов, Ислом Рашидхонов) норматив-тестларни яхши баҳога топшира олмагани учун "Навбаҳор" билан ўйинга майдонга туша олмаслиги айтилган.\nТабиийки бу хабар тезда жамоа бош мураббийи Рўзиқул Бердиевга етказилган ва мураббийнинг бундан саросимага тушиб қолган бўлиши аниқ. Чунки ҳар учала футболчи ҳам асосий таркибдагилар рўйхатига киритилганди. Одатда мураббийлар ўйин куни тушга яқин жамоа футболчиларини йиғиб асосий таркибни маълум қилишади. Бу кўпинча тушликдан олдин рўй беради. Шундан сўнг ҳамма тушлик қилгани йўл олади ва овқатланиб бўлгач, асосий таркиб аъзолари шунга қараб ўзларини ўйинга тайёрлашади. Ҳар ҳолда кўп жамоаларда шундай.\nДемак, ўйинга икки-уч соат вақт қолганида кимлар асосий таркибда ўйнаши-ю, кимлар захирада қолишини футболчилар билган. Лекин ПФЛ томонидан бўлган қўнғироқ ҳаммани эсанкиратиб қўйган. Маълумки, "Насаф"нинг шундоқ ҳам муаммолари етарли. Жамоада пул йўқлигидан барча тўрт нафар легионерга жавоб бериб юборишга мажбур бўлди. Черан "Пахтакор"га, Голбан "Навбаҳор"га ўтиб кетди. Жаҳонгир Алиев билан Славко Лукич эса клубни тарк этишди. Агар пул бўлганида, бу ўйинчилар таркибда қоларди, тўғрими?\nМайли бу энди бошқа масала. Кеча Шаҳбоз Беғамов "Насаф" - "Навбаҳор" ўйинидан олдин содир бўлган вазият: Ким айбдор?" номли мақоласида вазиятга ойдинлик киритишга уринди. У "Насаф" бош мураббийи Рўзиқул Бердиев, клуб спорт директори Николай Минчев ҳамда ПФЛ бош директори маслаҳатчиси Диёр Имомхўжаевлар билан боғланиб ушбу воқеа юзасидан мақола чоп этди. Шундан сўнг кечки пайт Диёр Имомхўжаев ҳам бунга жавобан мақола ёзиб, у ҳам вазиятга ойдинлик киритишга ҳаракат қилди.\nАна энди дўппини бошдан олиб бир ўйлаб кўрамиз. Бу масала бўйича ким ҳақ? Диёр Имомхўжаев айтганидек, Регламентда норматив-тестларни топшира олмаган футболчининг майдонга тушишига рухсат йўқлиги дарҳақиқат ёзиб қўйилган. Бунга эътирозимиз йўқ. Лекин ПФЛ ана регламентда бор-ку дейиш билан чекланиб қолмаслиги керак. Мисол учун Осиё чемпионлар лигасида иккита сариқ карточка олган футболчининг кейинги турни ўтказиб юборишини ҳаммамиз биламиз. Шунга қарамай, ОЧЛ ўйинидан бир кун олдин ўтказиладиган митингда учрашув комиссари фалончи жамоада иккита сариқ карточка олган футболчи бор, у эртага ўйнай олмайди деб расман айтади.\nБизда ҳам бу йилдан шунақа митинглар ўтказиш йўлга қўйилди. Лекин бу тадбирда нима масалалар кўтарилишини билмаймиз. Фақат ўзим эшитганим баъзи шунақа митингларда комиссар келиб иккала жамоа админисраторлари футболка кўтариб расмга тушсанглар бўлди, бошқа гапим йўқ деб кетишаётган экан. Яна баъзиларининг "Нексия"ни бу оддий машина, менга тўғри келмайди деб керилганига нима дейсиз. Хуллас, "Насаф" - "Навбаҳор" ўйинидан олдин бўлиб митингда (агар ўтказилган бўлса) учрашув комиссари Бахтиёр Намозов қўлида далил билан "Насаф"ни бу ҳақда расман огоҳлантириши шарт эди. Агар огоҳлантирмаган бўлса, демак бу аввало унинг ва ПФЛнинг хатоси бўлган.\nАлбатта, ПФЛ ҳам ўзбек футболи ривожлансин деган мақсадда нимадир янгиликларга қўл уряпти. Бундан кўз юмиб бўлмайди. Ташкилотнинг ҳаракат қилаётгани бор гап. Лекин қайсидир футболчининг майдонга тушмаслигини телефон қўнғироғи орқали айтиш сира мантиққа тўғри келмайди. Ундан кўра расмий хат юбор, клуб электрон почтасигами ёки факс орқалими, мана шу профессионал иш бўларди.\nБу ўринда яна бир масала бор. Модомики ПФЛ клублардан шаффофликни талаб қилаётган экан, аввало ўзи шу жабҳада ўрнак бўлиши керак. Мана биз йил бошидан бери норматив деймиз. Аслида бу ҳам янгича "Америка кашф этиш"нинг бир тури. Исталган жойда қайси футболчининг қандай ҳолатдалигини мураббийлар штаби ҳал қилади, ПФЛ деган ташкилот эмас. Мураббийлар ўзи билади, кимдан қандай норматив олишни, чунки ҳеч қайси футболчининг физиологияси бир хил эмас. Мураббий қўл остидаги футболчиларни беш қўлдек билиши шарт, ахир натижага у жавобгар. Футболчи югурмаяптими, тўпни тўғри тепмаяптими, бу саволларга мураббий жавоб берсин, нега ПФЛ аралашади?\nХўп, норматив олиняпти экан, лекин нима учун ПФЛ ким ўтгани-ю, кимлар ўта олмаганини расман айтмаяпти? Имтиҳондан йиқилган талабанинг исм-фамилияси кўрга ҳассадек эълонлар тахтасига ёзиб қўйилади, лекин нормативдан ўта олмаган футболчилар сир сақланади. Улар нимадан йиқилди? Юз метрга югура олмаганми ё узунликка сакрай олмадими? Иккинчидан, футболчи норматив топшира олмагани билан унинг ўйини мураббийга маъқул келаётган бўлса-чи? Эҳтимол у секин югурар, лекин жой танлаш ва тўпга аниқ зарба беришда яхши бўлса-чи? Масаланинг бу томонларини ким ўйлаб кўради? Футбол - жамоавий ўйин, бу ерда ҳамма ўзининг йўлакчасида югурадиган енгил атлетикачилар эмас.\nЭнди икки оғиз Диёр Имомхўжаев ёзган жавоб мақоласи ҳақида. Аввало шуни айтиш керак, Диёр эндиликда кўпчилигимиз учун расмий шахс. Унинг ҳозирги лавозимидан келиб чиқсак ҳар бир мақолага жавоб ёзаётганида ёки бирорта вазиятга ойдинлик киритса аввало расмий шахс бўлиб жавоб бериши керак. Унинг мақоласи охирида келтирилган "Зеро биз раҳбариятнинг йиллар давомидаги беғамлиги оқибатларини бартараф этиш билан бандмиз, Беғамов" деган гапини шахсан мен Шаҳбознинг фамилияси устидан кулиш деб қабул қилдим. Чунки бу ерда "беғамлиги", "Беғамов" сўзларида сўз ўйини кетган ва бу билан ПФЛ бош директори маслаҳатчиси Беғамов фамилиясига нисбатан истеҳзоли кулган. Ва бу ҳақоратдан ҳам ошиб тушган. (Ўзбек тили грамматикасини биз ҳам ўқиганмиз ва сўзлардан сўз ўйини ясаш нималигини жуда яхши биламиз).\nЯна қайтариб айтаман, ПФЛ ўзбек футболига нимадир янгилик олиб киришга уринаётгани бор гап. Масалан, клублар футболчилар олдида қарздор бўлиб қолмаслиги учун Имомхўжаев кўп ҳаракат қиляпти, буни инкор қила олмайман. Лекин ўз навбатида ташкилот ходимининг қочиримли гап суқиб мақола ёзишини ҳам асло ҳазм қилиб бўлмайди. Бу биринчиси. Иккинчиси, ПФЛ расмий вакили "Насаф" ҳимоячиси Мақсуд Каримов ҳакамларга нисбатан уч марта кўп маош олиши-ю, унинг кўтарма пули 9 хонали рақамни ташкил қилишини дунёга достон қилиши шарт эмас. Бу умуман расмий ходимнинг ваколатига кирмайди. Қолаверса, футболчига қанча миқдорда бўлсаям кўтарма пулини клуб ҳомийси берган, агар ПФЛда бирорта савол бўлса футболчига тегмасдан ана клуб ҳомийсига борсин.\nШу ўринда яна бир гапни айтиб кетишни хоҳлардик, ПФЛнинг энг асосий вазифаси мусобақаларни ташкил қилиш ва ўтказиш ҳисобланади. Яъни, ташкилотнинг клублар устидан ҳукмронлик қилишга ёки ақл ўргатишга умуман ҳаққи йўқ. ПФЛ шунчаки жамоатчилик ташкилоти, ҳеч қанақасига юридик кучга эмас. Клублар эса МЧЖ ҳисобланади. Шундай экан, ҳамма ўз ишини билиб қилгани маъқул. Қочиримли гапларни айтиш эса кўпроқ журналистларга ярашади: ишқилиб ПФЛ қош қўяман деб кўз чиқармаса бўлгани.


Чирчиқдаги хароба бино миш-миш ортидан машҳур бўлиб кетди\n11:09 / 08.09.2021\nЧирчиқ шаҳридаги собиқ меҳмонхона ва техникум биноси 85 йил олдин қурилган. Бино бузилиши ҳақида хабар тарқалгач, унинг ўзига хос меъморий қиёфаси ва айни пайтда хароба аҳволдалиги интернет фойдаланувчиларининг эътиборини тортди. Kun.uz мухбири Чирчиқда бўлиб, масалага ойдинлик киритди.\nИжтимоий тармоқларда Тошкент вилоятидаги собиқ Cаноат-иқтисодиёт касб-ҳунар коллежи биноси бузилиши ҳақида хабар тарқалди ва бу жамоатчилик муҳокамасига сабаб бўлди. Фойдаланувчилар объектни собиқ “Чирчиқсой” ёки “Чирчикстрой” меҳмонхонаси деб аташмоқда.\nМаълум бўлишича, Чирчиқ шаҳар Заковат кўчасида жойлашган ушбу бино ҳозирда ҳужжатларда “собиқ техникум бино ва иншооти” деб юритилади. Мажмуанинг умумий ер майдони бир ярим гектардан ортиқ. Объект 1935-1936 йилларда қурилган.\nЧирчиқ шаҳар ҳокимлиги ахборот хизмати раҳбари Фахриддин Қодировнинг айтишича, бино тарихий обида саналади ва унинг бузилиши ҳақидаги хабар – фейк.\n“Объектнинг бузилиши ёки қайта қурилиши бўйича ҳеч қандай расмий қарор қабул қилинмаган. Президентнинг 29 апрелдаги қарорида бино Бокс федерациясига берилиши айтилган. Улар объектни таъмирлаб, республика миқёсидаги профессионал боксчиларни етиштириб чиқарадиган катта бокс мактаби очишлари мўлжалланган.\nҲали ҳужжатлаштириш ишлари давом этмоқда ва улар бинони ўзларининг ҳисобига расмий ўтказиб, иш бошлаганлари йўқ. Объект ҳозирги кунда Чирчиқ шаҳар ҳокимлиги балансида туради. Ҳокимлик уни ҳеч кимга сотгани ёки тақдим қилгани ҳам йўқ”, – деди ҳокимлик вакили.\nМаданий мерос агентлиги ҳузуридаги Илмий-экспертлар кенгаши аъзоси Акмал Ўлмасовнинг айтишича, бино ноёб меъморий услуб ва бадиий-эстетик жиҳатдан ўзига хос. Шу билан бирга, у тарихий аҳамиятга эга. Мутахассис тавсиясига кўра, бинонинг ташқи ва ички фасадини реставрация қилиш ва уни галереяга айлантириш орқали маданий мерос объекти рўйхатига киритиш мумкин.\nБино жойлашган ҳудуд – “Ҳамза” МФЙ раиси Баҳодир Ғаниев объектнинг тарихи ҳақида билганларини сўзлаб берди.\n“Бу бино олдинги даврда техникум бўлганини биламан. Кўп одамлар ўқир эди. Бобом ҳам ўша ерда ўқиганлар. Кейин коллеж бошқа бинога кўчиб ўтди ва бу объект қаровсиз қолиб кетди. Ҳозирда аҳволи яхши эмас. Кўп нарсалари ўғирлаб кетилган. Ҳар доим ободонлаштириш ишлари бажариб турилади. Лекин бузилади, деган гап йўқ.\nАгар бино таъмирланиб чиройли ҳолатга келтирилса, албатта, атрофидаги одамлар хурсанд бўлишади. Бу бино бир пайтлар маҳалланинг кўрки бўлган. Бундай ноёб тарихий объектлар кам”, – дейди маҳалла раиси.\nМаълум бўлишича, бино 2015 йил 4 июнда Чирчиқ шаҳар ҳокимлиги балансига ўтказилган. Унинг келгуси тақдири ҳақида ҳозирча аниқ бир нарса дейиш қийин.


«TikTok» асосчилари смартфон чиқаришни бошлади - xabar.uz\n06.11.2019 18:17 0 1191\n«ByteDance» («TikTok» ижтимоий тармоғи шу компанияга қарашли) Хитойда «Jianguo Pro 3» номи остида биринчи смартфонини тақдим этди.\nЯнги қурилма анча яхши техник хусусиятларга ва «TikTok» билан интеграциялашган сервисга эга.\nСмартфонда «TikTok» мобил иловасидан экранни блокдан чиқарибоқ фойдаланишни бошлаш мумкин. Бу смартфондаги «TikTok» янги фильтр ва эффектлар билан таъминланган.\nҚурилмага кучли Snapdragon 855 Plus процессори, тўрт модулдаги камера (асосийси 48 Мп), диагонали 6,39 дюймли дисплей ҳамда 4000 мАс сиғимли аккумулятор ўрнатилган.\nЯнги смартфон Хитойда 412 доллардан бошлаб сотила бошланган. Қурилма кейинчалик бошқа бозорларда пайдо бўлиши ҳам кутилмоқда.\nсмартфон TikTok Jianguo Pro 3


ДИЁР ИМОМХЎЖАЕВДАН: Ё МУНДИАЛ Ё «АУТ» | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\nДИЁР ИМОМХЎЖАЕВДАН: Ё МУНДИАЛ Ё «АУТ»\nАвтор: admin 01.08.2017\nХитойга қарши ўйин яқинлашгани сайин юрак уриши бошқача бўлаверади. Мундиал йўлланмаси ҳаммага керак, Эрондан бошқа. Ва айнан мана шу жиҳат биз учун анчагина хавотирли. Форслар бизга етказиши мумкин бўлган зарар мени Хитой ёки Жанубий Кореяга қарши ўйинлардан кўра кўпроқ хавотирга солади.\nФутболчиларга охиригача ишониб, умид бериб, қўллаб-қувватлаб турдик ҳам дейлик. Аммо бу ҳали ҳаммаси эмас. Қарама-қарши фронтда эронликлар етказиши мумкин бўлган зарарга ҳам тайёр туриш керак.\nТўғри, айб ўзимиздан ўтди. Карлуш Кейруш жамоасини на Тошкентда ва на Теҳронда таслим қилдик. Оқибатда бунинг тўловларига тайёр туришга мажбурмиз. Россия—2018 йўлланмасини муддатидан олдинроқ қўлга киритиб бўлган Карлуш Кейруш мен захира футболчиларимни синаб олмоқчиман деб, асосий фигураларига дам бериши мумкин, тўғрими? Ортда қолган саккиз турни битта темпда ўтказиб, ўз дарвозасидан бирорта гол ўтказиб юбормаган Эронга энди фарқи йўқ. Кимни олиб чиқиш ўзининг қўлида бўлиб турганида, бемалол дўст танлаш имкониятига эга. Футбол шундай нарсаки, бир неча ўйинлар давом этган анъана дарз кетиб қолса, футболчилар руҳий босимни шунчаки қўйиб юборади. Айтмоқчи бўлганим, 31 август куни кореяликлар Эрон дарвозасига биринчи бўлиб йўл топа олса, форсларга энди умуман фарқи бўлмай қолиши катта эҳтимол.\nТўрт йил аввалги мундиал саралашини яхши эслаймиз. Эрон энг кам имкониятга эга бўлиб турганига қарамай, сўнгги турда Сеулда 3 очко ишлашнинг уддасидан чиқиб, қандайдир фантастика кўрсатганди. Бу ҳолатни кореяликлар ҳам эслаб қолишган. Ҳаёт-мамоти ҳал бўлаётган ва янги мураббий қўл остида майдонга чиқиб келадиган, футболчилари Европанинг кучли бешлигида тўп сурадиган Корея битта хатони иккинчи бор қилишига ишониш қийин. Бундан қутулиб қолишнинг ягона йўли сафарда Хитойни енгиш бўлиб турибди. Кореяликлар биз учун бир марта сюрприз уюштириб, Доҳада енгилиб берди. Улар ўша хатони яна такрорлашига ҳам ишониш мушкул.\nЭнди эса Сурияга эътибор беринг. 31 август куни улар Қатарни қабул қилади. Тўғри, қатарликлар ҳам умидни узмаган. Бироқ қайд этаётган натижаларидан келиб чиқилса, Сурия барибир хавфлироқ кўринади. Агар жамоа биринчи миссияни уддалай олса, Сурия сўнгги турни Теҳронда Эронга қарши ўтказади. Ҳа, яна ўша форслар. Улар 2012 йилдаги мағлубият аламини икки марта олгани етмаганидек, бирйўла кўмиб қўйишни истаса, кетма-кет икки учрашувни ютқазиб беришининг ўзи кифоя.\nЖадвалга яхшилаб қаралса, назарий жиҳатдан учинчи бўлиш имконияти ҳаммада бор. Шу важдан келиб чиқиб, барча жамоанинг сўнгги икки ўйинига назар ташлаб кўрамиз.\nЖанубий Корея — Эрон\nХитой — Ўзбекистон\nСурия — Қатар\nЎзбекистон — Жанубий Корея\nЭрон — Сурия\nҚатар — Хитой\nФақатгину шу икки тур ҳақида гап кетса, энг осон миссия Қатарники. Улар турнир жадвалининг энг яхши учлиги билан дуч келмайди. Сўнгги турда Жанубий Кореяни таслим қилган Қатар яхшироқ ҳаракат қилиб юборса Сурия ва Хитойни ҳам ер тишлатиши мумкин.\nЭнди Хитойга қаранг. Бизга қараганда рақиблари осонроқ. Ўзбекистонни ўз майдонида қабул қилади. Бош мураббий Марчелло Липпи. Футболчилари асосан Супер лиганинг ўзида ўйнаши инобатга олинса, тайёргарликни ҳам биздан яхшироқ кўриш учун имконияти етарли. Бизда эса легионер футболчилар терма ихтиёрига анча кеч етиб келади.\nХуллас, вазият анча чалкаш. Шу боис менда савол бор: Ўзбекистон терма жамоаси ҳозир нима учун курашмоқчи? Дастлабки икки йўлланмадан бирини қўлга киритиш учунми ёки 3-ўринни сақлаб қолиб, плей-оффдан умид қилишми? Биринчи вариант учун имкониятимиз етарли. 2 та ўйинни ютсак, марра бизники. Агар иккинчиси тўғри келиб қолса, унда плей-оффга жамоани бошқа штаб тайёрлаши керак. Чунки бунда вазифа уддаланмаган бўлиб чиқади. Ҳозирги штаб ЖЧ саралашларида тўлиқ ишлаган биринчиси бўлиб тарихга кираверади. Тамом!\nФикрлар "ДИЁР ИМОМХЎЖАЕВДАН: Ё МУНДИАЛ Ё «АУТ»"


Ўзбек «Чой»и энг яхшилар қаторида — Ishonch Gazetasi\nШу йилнинг 14-25 май кунлари Францияда бўлиб ўтган 72-халқаро Канн кинофестивали ўз ниҳоясига етди. Фестиваль натижалари эълон қилинди. Ғолиблар сафида бизникилар ҳам бор.\nКанн халқаро кинофестивали доирасидаги «ENTRE 2 Marches» қисқа метражли фильмлар фестивалида ўзбекистонлик кинорежиссёр Шокир Холиқовнинг «Чой» фильми «Гран при»га сазовор бўлди.\n«Ўзбеккино» Миллий агентлиги ҳамда «Республика кинопрокат маркази» 72-халқаро Канн кинофестивали доирасида бўлиб ўтадиган «Marce du Film» кинобозорида ўз стендини очди ва унда 50 та турли жанрдаги – бадиий, ҳужжатли ҳамда анимацион фильмларни дунё кино тадбиркорлари эътиборига тақдим этди. Қўшма кино лойиҳаларни амалга ошириш масаласида келишувларга эришилди.\nЭнди «Чой» ҳақида:\nРежиссёр фильмни 26 дақиқадан ошмаган, француз тилидаги субтитри мавжуд, ногиронлар ҳақидаги фильмлар қабул қилинган танловга интернет орқали онлайн топширган. Қозоғистон, Тожикистон, Қирғизистон, Ҳиндистон, Бразилия, Россия, АҚШ, Македония каби мамлакатларда бўлиб ўтган қисқа метражли фильмлар халқаро фестивалларида ҳам совриндорликни қўлга киритган «Чой» уч минг нафар томошабин йиғилган саройда намойиш этилган.\nЭътироф этишимиз жоизки, кино дунёсидаги энг нуфузли кинофестивалнинг нуфузли соврини қўлга киритилгани ўзбек киносида катта ҳодиса бўлди.\nДарвоқе, «Канн-2019» нинг энг асосий соврини – «Олтин пальма» япроғи «Паразитлар» картинаси учун кореялик кинорежиссёр Пона Жун Хога топширилди. Албатта, у дунё кино олами учун янги ном. У биринчи марта ана шундай нуфузли мукофотни қўлга киритди.\nБиз ҳам ўзбек киноижодкорларига шундай ютуқларни тилаб қоламиз.


Тожикистонда ҳижобли талабаларга босим давом этмоқда\n2007 йили Тожикистон Таълим вазирлигининг таълим муассасаларида ҳижобни таъқиқлаш борасидаги қарори кучга киргандан сўнг Миллий университетдан ҳижоби учун ҳайдалган Давлатмоҳ Исмоилова вазирликни судга берган, аммо судда ютқазганди.\nТожикистон миллий университетининг 4-курс талабаси Ганжина Шарипова ҳижоби учун олийгоҳдан қувилди. Бунга толибанинг таълим муассасаларига ҳижобда келишни таъқиқловчи тартибни бузгани сабаб қилиб кўрсатилмоқда.\nТўрт йиллик умрини Тожикистон Миллий университетида ўтказган Ганжина охир-оқибат дипломсиз қоладиган бўлиб турибди.\nХамадоний туманидан бўлган Ганжина Шарипова Миллий университетнинг филология факултетига ҳужжат топширган 2006 йил ҳам ҳижобда бўлганини айтади.\nИслом либос кийишни маъқул кўрувчи толибалар сони кўпайиши ортидан Тожикистон Таълим вазирлиги 2007 йил 31 мартида мактаблар ва олийгоҳларга ҳижобда қатнашни таъқиқловчи қарор қабул қилганди.\nОта-оналар ва жамоатчилик эътирозларидан сўнг Таълим вазирлиги муслима қизларга ҳижобни дарс вақтида ечиб, дарсдан сўнг ўрашлари учун рухсат берди.\nТаълим вазирлигининг ҳижоб ўрашни таъқиқлашга доир қарори тожик жамиятида турли баҳс-мунозараларни келтириб чиқарди. Сиёсий партиялар билан бир қаторда аксарият ота-оналар бу инсон ҳуқуқларини очиқдан-очиқ поймол қилиш экани ҳақида гапира бошладилар.\nИнсон ҳуқуқлари муҳофазаси билан шуғулланувчи хорижий ташкилотлар эса Тожикистон ҳукуматини аҳолисининг 98 фоизи мусулмон бўлган мамлакатда бундай қарорлар қабул қилишда эҳтиёт бўлишга чақирди.\nШунга қарамай, ўша қарор ортидан ўнлаб толибалар ўқишдан четлатилди ва бу жараёни ҳозир ҳам давом этмоқда. Бироқ Тожикистон Таълим вазирлиги расмийлари ва олийгоҳлар ўқитувчилари оммавий ахборот воситалари вакилларидан бу маълумотларни яширишга уриниб келади.\n- Ўтган икки йил мобайнида ҳали бирорта талаба ҳижоб ўрагани учун ўқишдан қувилгани қайдга олинмаган, дейди Тожикистон Миллий университетнинг журналистика факултети ўқитувчиси Гулафшо Соқиева.\nШунга қарамай, Ганжина Шарипова жонажон университетидан ҳайдалди.\n- Дарсдан чиққач, ҳижобимни ўраб, ётоқхонага кетаётган эдим. Университетдан ташқаридаги йўлакда ректор Нуриддин Саидовга дуч келиб қолдим. У менинг тартибни бузганимни айтди ва эртаси куни университетдан ҳайдалишим борасида қарорни имзолади, деди Ганжина.\nУ гарчи гўдаклигидан ўқитувчи бўлишни орзу қилган эса-да, бугун Ислом қоидаларига амал қилгани учунгина севган касбига эришолмаганидан пушаймон эмаслигини айтади.\n- Мен бошқа бирор гуноҳ учун эмас, балки фақат Оллоҳ йўлида бўлганим учун университетдан ҳайдалганим учун ҳечам афсусланмайман. Аксинча, бундан фахрланаман, дейди Ганжина.\nАйни пайтда тожикистонлик ҳуқуқшунослар Ганжина Шарипованинг ўқишдан ҳайдалиши асоссиз эканини айтмоқдалар.\nТожикистон адвокатлар коллегияси аъзоси Абдуқаюм Юсупов фикрича, Миллий университет расмийлари Таълим вазирлиги қарори талабларини бажариш чоғида айрим хатоликларга йўл қўйган.\nҲуқуқшуносга кўра, студент қиз дарс вақтида эмас, балки унверситет ҳудудидан ташқарида ҳижоб ўраган ва ректор буни эътиборга олиши керак эди. Зеро, Таълим вазирлиги қарорида ҳам олийгоҳ ташқарисида ҳижоб ўрашга рухсат берилган.\n- Олийгоҳдан ташқарида қандай кийиниш ҳар бир фуқаронинг шахсий иши. Университет ректорининг қарори бир томондан бу инсон ҳуқуқларини поймол қилиш, иккинчи томондан эса, ўша синглимизга тажрибасида бошқа муслима қизларга ҳам босим ўтказишдир. Шуни назарга олган ҳолда, ҳуқуқлари поймол бўлган синглимиз ўз ҳуқуқини ҳимоялаш учун ҳуқуқшуносларга мурожат қилиши ва ректор қарорини қонун доирасида бекор қилдириши мумкин, дейди ҳуқуқшунос Юсупов.\nШу ўринда айтиш жоизки, 2007 йили Тожикистон Таълим вазирлигининг таълим муассасаларида ҳижобни таъқиқлаш борасида қарори кучга киргандан сўнг Миллий университет талабаси Давлатмоҳ Исмоилова бу қарор Тожикистон Конституциясига зид ҳужжат эканни даъво қилиб, олийгоҳ масъулларини судга берган эди.\nБироқ Давлатмоҳ Исмоилова даъволари асосли бўлишига қарамай, у судда ютқазди ва олийгоҳдан четлаштирилди.